qundao/data-zh-poetry huggingface dataset:
把酒思閑事二首·其二
作者：曾幾
朝代：宋

把酒思閑事，春嬌何處多。
試鞍新白馬，弄鏡小青娥。
掌上初教舞，花頭欲按歌。
憑君勸一醉，勸了又如何。
投壺
作者：曾幾
朝代：宋

連朝賜沐吏功休，請以陶壺竹矢投。
整整斜斜森劍戟，紛紛藉藉委戈矛。
坐人各自慶多馬，老子不惟輸一籌。
中否何關興廢事，天公應解笑齊侯。
投壺全中戲成
作者：曾幾
朝代：宋

寸心只在所投中，出手何曾一箭空。
不作秋風鋪落葉，端如春草種成叢。
旁觀詎敢當勍敵，俯拾無勞命短童。
說與妻孥須辦取，如山酒肉賀全功。
挽向伯恭侍郎三首·其一
作者：曾幾
朝代：宋

忠義雲霄逼，聲名日月懸。
劇談風滿坐，傑作氣無前。
詩酒今彭澤，山林昔輞川。
不隨秋露盡，家集燦成編。
挽向伯恭侍郎三首·其三
作者：曾幾
朝代：宋

昔在兒童歳，曾陪竹馬游。
薌林叨共席，泛宅幸同舟。
忽忽三年别，堂堂萬事休。
孤風亭下夢，猶記曩時不。
挽向伯恭侍郎三首·其二
作者：曾幾
朝代：宋

用舍行藏事，如公世所難。
誰能奉香火，直作掛衣冠。
國論言猶在，宸毫墨未乾。
一生無限好，留與後人看。
挽呂惇智直閣二首·其一
作者：曾幾
朝代：宋

呂卿豪傑士，家世兩申公。
小試爲郎日，深知有祖風。
名高中興後，病著半生中。
遂作青山去，嗚呼萬事空。
挽呂惇智直閣二首·其二
作者：曾幾
朝代：宋

歷數交游內，公家雅有連。
舍人先即世，駕部復沈泉。
遠訃聞今夏，高談記昔年。
離窮一片影，大似老夫然。
挽晁恭道侍郎二首·其一
作者：曾幾
朝代：宋

家令西京傑，文元聖世賢。
大參名更重，學士集爭傳。
此道長回首，惟公早比肩。
嗚呼百年半，齎志遂沈泉。
挽晁恭道侍郎二首·其二
作者：曾幾
朝代：宋

往日趨金馬，中年剖玉麟。
論思貳卿事，歌詠別都民。
久矣窮諸妄，歸歟契一真。
東園尊俎地，俯仰跡成陳。
挽李泰發參政三首·其一
作者：曾幾
朝代：宋

公昔遭前政，忠精不少衰。
立談廷爭地，上疏里居時。
意氣南山在，名聲北斗垂。
心知不亡者，送往得無悲。
挽李泰發參政三首·其三
作者：曾幾
朝代：宋

道義曾無間，因依遂有連。
旋聞新雨露，亟返舊林泉。
父老門庭下，兒孫几杖前。
不令成此段，泣涕問蒼天。
挽李泰發參政三首·其二
作者：曾幾
朝代：宋

漢室推元禮，唐家得衛公。
龍門傾後輩，鯨海伏孤忠。
守護多神物，旋歸一老翁。
如何九江路，萬事併成空。
挽梁元功
作者：曾幾
朝代：宋

朋儔大半白頭新，臭味同流少似君。
交契雖深淡如水，宦情何翅薄于雲。
安知暮景鶯聲谷，遽作高原馬鬛墳。
忍向西風歌薤露，略無好語頌清芬。
挽梁元功諫議
作者：曾幾
朝代：宋

豈弟更三郡，題評冠一鄉。
繩愆御史疏，補闕諫臣章。
直歎牙絃絕，明嗟魏鑑亡。
皇情應震悼，追賁盛龍光。
挽焦適道寺丞二首·其一
作者：曾幾
朝代：宋

氣質推渾厚，言談見切磋。
過從方里巷，挽送忽山阿。
吉士今如此，高穹定若何。
交游雖不乏，耆舊已無多。
挽焦適道寺丞二首·其二
作者：曾幾
朝代：宋

豈意初秋事，俄聞遠日期。
在公無可憾，有客不勝悲。
宅兆溪山好，郊原草木衰。
給孤園上路，無復往還時。
挽王元渤舍人二首·其一
作者：曾幾
朝代：宋

早得文章譽，仍高政事科。
珠璣隨咳唾，襦袴起謳歌。
老去貧逾甚，歸來病更多。
善人今已矣，施報果如何。
挽王元渤舍人二首·其二
作者：曾幾
朝代：宋

觴詠陪真率，言談見坦夷。
凄凉今日事，牢落暮年悲。
有淚看詩卷，無情對酒巵。
哀哉王子敬，吾黨一何衰。
挽石參議
作者：曾幾
朝代：宋

人物千巖秀，家風萬石餘。
劉侯深愛畫，杜氏富藏書。
卿寺曾親擢，藩方有詔除。
遽隨丹旐去，老淚濺衣裾。
挽程伯禹尚書三首·其一
作者：曾幾
朝代：宋

誠明猶博學，直諒更多聞。
休父中興傑，宣王上聖君。
精忠自金石，感會合風雲。
不謂生芻奠，今來下馬墳。
挽程伯禹尚書三首·其三
作者：曾幾
朝代：宋

昔在宣和日，雍容接俊游。
横經臨璧沼，提槧上瀛洲。
去德俄千里，依仁復兩州。
豈知垂老别，華屋落山丘。
挽程伯禹尚書三首·其二
作者：曾幾
朝代：宋

璧水三千士，文闈第一人。
煌煌持紫槖，亹亹逼鴻鈞。
得郡還辭劇，居家更乞身。
期頤如可料，愁絕上元春。
挽鄭禹功
作者：曾幾
朝代：宋

山海淮壖利，吾徒職駿奔。
長官惟我在，同事只公存。
句法深深見，心宗細細論。
清風今已矣，微月耿黄昏。
挽鄭禹功
作者：曾幾
朝代：宋

鄭公高義絕陳雷，别我姑胥首重回。
書跡横斜良足喜，訃音曲折可勝哀。
定知泡影垂垂盡，故傍江湖得得來。
俗眼看公終未是，無生滅處詠歸哉。
挽陳丞相
作者：曾幾
朝代：宋

中興論相得耆英，進退能爲國重輕。
有望臨人山泰華，無私待物器權衡。
兩朝禮貌緣同德，多士憑依爲至誠。
自古元臣薨位少，一時生死極哀榮。
挽陳丞相
作者：曾幾
朝代：宋

身已棲巖壑，公初冠廟堂。
奉祠方德庇，次對復恩光。
政爾爲舟楫，如何壞棟梁。
紼謳爭點筆，衰謝獨難忘。
挽韓子蒼待制
作者：曾幾
朝代：宋

佩聲曾到鳯凰池，不盡胸中五色絲。
三黜本因元祐學，一飛合在中興時。
忽驚地下修文去，太息門邊問字誰。
猶想泉臺有新作，郊原小雨欲催詩。
探梅
作者：曾幾
朝代：宋

幅巾芒鞋笻竹策，踏遍山南與山北。
雪含欲下不下意，梅带將開未開色。
遶樹三匝且復去，前村一枝應可摘。
丁寧說似水邊人，從今日報花消息。
撫州呈韓子蒼待制
作者：曾幾
朝代：宋

一時翰墨頗横流，誰以斯文坐鎮浮。
後學不虛稱吏部，此生曾是識荆州。
相逢未改舊青眼，自笑無成今白頭。
聞道少林新得髓，離言語次許參不。
放魚磯
作者：曾幾
朝代：宋

一絲公不掛，釣餌也憐渠。
舊日垂竿地，臨流只放魚。
效諸生作雪中探梅
作者：曾幾
朝代：宋

野梅消息近，踏冷訪林端。
東閣尊空滿，南枝雪半殘。
疏條未禁笑，真態欲欺寒。
後夜花應好，仍勤束火看。
新種竹有筍
作者：曾幾
朝代：宋

此君非俗物，今歳有佳兒。
徑密無人見，僧來報客知。
西家應滿地，上番欲横枝。
添得清聲未，君聽風雨時。
方時敏作寄茶詩允迪趙承之爭論鋒起有以詩棋取決之意二者僕皆不能姑次韻
作者：曾幾
朝代：宋

叢林一轉語，矛盾生諸方。
不知維摩詰，衆論付括囊。
君家富月團，入眼驚未嘗。
勸君勿浪出，中有雙龍藏。
一朝不自秘，詞鋒起堂皇。
詩棋競攻取，信美非吾鄉。
吾鄉亦何有，黍麥紛低昂。
作詩天所戒，但欲身稍昌。
奕棋正如詩，坐看星垂芒。
怪君真不廉，顧我俱無長。
天寒袖手垂，未厭舌本強。
懸知決戰時，兩陣爭堂堂。
詩壇與棋兵，傷殺亦大當。
歸去竟何得，驚雷轉空腸。
明秀堂松
作者：曾幾
朝代：宋

柳侯所爲邦，十步一遺跡。
蒼官列前墀，相對儼如客。
邦人言此松，曾及侍侯側。
風號四百年，雪立二千尺。
江城閑草木，詩卷多採摘。
柑非往日黄，柳是近時碧。
同生不同死，乃見老氣格。
尚想哦其間，清聲出金石。
龍鱗未脱落，熊軾幾換易。
臨民有餘師，視此古遺直。
春來聞故舊多云亡者作詩示同志
作者：曾幾
朝代：宋

雁足曾無一字收，有時書到郤生愁。
故人疊疊半黄壤，今我蕭蕭全白頭。
大抵百年皆逝水，可憐萬事只浮漚。
朝聞夕死真吾道，聖處工夫辦得不。
春初過王仲禮教授小園
作者：曾幾
朝代：宋

幽居倦孤寂，俗駕難追攀。
相攜笻九節，徑造茅三間。
王卿貧無事，况得獨冷官。
衡門靜如水，委巷深于山。
自言學爲圃，雖小殊可觀。
始至度略彴，徐行轉闌干。
當階藝紅藥，坐待青春還。
春還未數日，草樹猶清寒。
殷勤小梅花，一笑冰雪顔。
煑茗當酒醴，言詩替吹彈。
君知靜中勝，得此良獨難。
相戒勿浪出，黄塵點人冠。
春日二首·其一
作者：曾幾
朝代：宋

今日知何日，東風破臘來。
寒隨邊騎去，春與漢軍回。
彩勝參差翦，蔬盤飣餖開。
不妨時節好，年事豈禁催。
春日二首·其二
作者：曾幾
朝代：宋

期頤三萬日，政爾亦無多。
佳節已如許，衰年將若何。
雨風增落寞，戚友斷經過。
問訊庖廚內，猶堪一洗磨。
春日即事次韻
作者：曾幾
朝代：宋

穠李花如許，殊勝灼灼紅。
只言開似雪，不道去隨風。
勝日從吾黨，衰年念此翁。
詩情猶可強，杯勺不能同。
春晴
作者：曾幾
朝代：宋

莫春已辦曾點服，急雨又墊林宗巾。
一晴政爲吾輩設，速載家釀羞廚珍。
春晴
作者：曾幾
朝代：宋

青春挽留渠不住，白髮抛去吾安能。
東風送汝一杯酒，從此閉戶真同僧。
酴醿芍藥待判斷，腰鼓横笛當施行。
奈何但效鵓鳩輩，竟日討論陰與晴。
晁侍郎折贈芍藥三種
作者：曾幾
朝代：宋

室空無侍者，終日延白光。
今夕果何夕，粲者忽在旁。
得非散花天，來試鐵石腸。
非羅復非綺，何物爲衣裳。
或濃若猩血，或淺若鵝黄。
或如淡臙脂，薫以百和香。
竟不可意解，發書問何祥。
乃知延閣老，買得從維揚。
自不耐渠惱，幽懷可禁當。
牢辭又不敢，熟視徒彷徨。
吾聞諸古人，物美應獻王。
呼兒燎沈水，持以供虛皇。
晁園
作者：曾幾
朝代：宋

晁氏芳菲圃，因依淥水潯。
峰巒春著色，桃李晝成陰。
可惜花狼籍，仍遭雨滯淫。
饒陽供客眼，只有此園林。
晚雨
作者：曾幾
朝代：宋

蕭瑟度横塘，霏微映繚牆。
壓低塵不動，洒急土生香。
聲入楸梧碎，清分枕簟凉。
回頭忽陳迹，簷角掛斜陽。
書左舉善秀才乞米圖
作者：曾幾
朝代：宋

乞米魯公書作帖，睎顔處士畫成圖。
若教渾似侏儒飽，還有流傳翰墨無。
書徐明叔訪戴圖
作者：曾幾
朝代：宋

小艇相從本不期，剡中雪月並明時。
不因興盡回船去，那得山陰一段奇。
書陸務觀所藏阿羅漢像一軸
作者：曾幾
朝代：宋

大阿羅漢十有六，一一騰空見人足。
手持貝葉坐禪林，稱不動尊惟我獨。
曾同季餉建溪顧渚新茶
作者：曾幾
朝代：宋

雨潤梅黄後，風薫麥秀初。
不持新茗椀，空枉故人書。
顧渚瓊糜似，閩溪玉食餘。
吾宗重盟好，併以遺閑居。
曾宏甫分餉洞庭柑
作者：曾幾
朝代：宋

黄柑送似得嘗新，坐我松江震澤濵。
想見霜林三百顆，夢成羅帕一雙珍。
流泉噴霧真宜酒，带葉連枝絕可人。
莫向君家樊素口，瓠犀微齼遠山顰。
曾宏甫到光山遣送鵝梨淮魚等數種
作者：曾幾
朝代：宋

吾宗席未暖淮濱，遣騎持書賸送珍。
美實來從壓沙寺，巨魚長比藉糟人。
欲雕好語略爲報，但愧新詩如有神。
領客不無桃李樹，知君憶著故園春。
曾宏甫見招看海裳而郡城新有更初闔扉之令予聞鼔亟歸一詩呈宏甫
作者：曾幾
朝代：宋

西蜀名花得許穠，晚來呼客醉花中。
可憐朵朵枝枝弱，自占深深淺淺紅。
收拾雖微少陵老，寵光還有翰林公。
無聊獨出城闉去，燒燭看時恨不同。
曾宏甫見過因問訊鞓紅花則云已落矣驚呼之餘戲成三首·其一
作者：曾幾
朝代：宋

茶山老子竟成癡，漫說尋芳去不遲。
浪蕊飄殘猶自可，名花落盡不曾知。
曾宏甫見過因問訊鞓紅花則云已落矣驚呼之餘戲成三首·其三
作者：曾幾
朝代：宋

南渡年來兩鬢霜，牡丹芍藥但他鄉。
即從江水浮淮水，便上維揚向洛陽。
曾宏甫見過因問訊鞓紅花則云已落矣驚呼之餘戲成三首·其二
作者：曾幾
朝代：宋

不令老眼看鞓紅，豈是青春不負公。
尚有揚州風物在，亦防此段併成空。
曾宏甫餉溪山堂南坡胯新茶
作者：曾幾
朝代：宋

溪山寶胯能分我，不但禪房破睡魔。
便覺胸中有丘壑，免教辛苦上南坡。
曾表勳畫屏
作者：曾幾
朝代：宋

筆端水遠又山長，瀟灑吾宗白面郎。
薺樹煙中分瑣細，葉舟沙外見微茫。
不宜朝士聽雞枕，政愜幽人夢蝶牀。
卻恐非關毫素事，此身元住玉溪旁。
有山堂
作者：曾幾
朝代：宋

江南家家窗，何處無遠岫。
唯有謝玄暉，眼中揖其秀。
木魚戲成
作者：曾幾
朝代：宋

緣木求魚卻得魚，擊鮮日日向齋盂。
可憐鉤掛濠梁上，大勝馮驩每食無。
李商叟秀才求齋名于王元渤以養源名之求詩·其一
作者：曾幾
朝代：宋

自古詞林枝葉，皆從根柢中來。
萬卷須窺藏室，一塵莫點靈臺。
李商叟秀才求齋名于王元渤以養源名之求詩·其三
作者：曾幾
朝代：宋

學問直須富有，文章政要深藏。
玉在山中輝潤，蘭生林下芬芳。
李商叟秀才求齋名于王元渤以養源名之求詩·其二
作者：曾幾
朝代：宋

老杜詩家初祖，涪翁句法曹溪。
尙論淵源師友，他時派列江西。
李子長縣丞示詩卷
作者：曾幾
朝代：宋

乃祖天邊太白星，裔孫名字見家聲。
官曹卑似崔斯立，句律清如庾義城。
贈我不知相報答，投人政恐未分明。
丞哉于子元無負，松竹成陰水亂鳴。
李相公餉建溪新茗奉寄
作者：曾幾
朝代：宋

一書說盡故人情，閩嶺春風入戶庭。
碾處曾看眉上白，分時爲見眼中青。
飯羹正晝成空洞，枕簟通宵失杳冥。
無奈筆端塵俗在，更呼活火發銅瓶。
東軒小室即事五首·其一
作者：曾幾
朝代：宋

卷書坐東軒，有竹甚魁偉。
清風過其間，戛戛鳴不已。
寫之以素琴，音節淡如水。
不惜爲人彈，臨流須洗耳。
東軒小室即事五首·其三
作者：曾幾
朝代：宋

去聖未云遠，故在黄卷中。
孰能領其要，直用一理通。
森羅廢興事，瑩若磨青銅。
使我見萬古，敬謝典午公。
東軒小室即事五首·其二
作者：曾幾
朝代：宋

鼠跡印塵几，蝸涎篆書帷。
兒童勿除去，佳處正在茲。
人言有何好，此段真成癡。
俗子徒敗意，幽懷定誰知。
東軒小室即事五首·其五
作者：曾幾
朝代：宋

有客過丈室，呼兒具爐薫。
清談似微馥，妙處渠應聞。
沈水已成燼，博山尚停雲。
斯須客辭去，趺坐對餘芬。
東軒小室即事五首·其四
作者：曾幾
朝代：宋

烹茗破睡境，炷香玩詩編。
問詩誰所作，其人久沈泉。
工部百世祖，涪翁一燈傳。
閑無用心處，參此如參禪。
松谿
作者：曾幾
朝代：宋

不似居城市，澄湖上有松。
日斜人影散，百尺臥蒼龍。
松風亭四首·其一
作者：曾幾
朝代：宋

長卿壁四立，杜老茅三重。
茶山窮次骨，憩寂以長松。
直幹以棟宇，清陰自帡幪。
山泉落高處，審聽是松風。
松風亭四首·其三
作者：曾幾
朝代：宋

有客過茅宇，煮茶坐松風。
問亭果安在，笑指十八公。
君看梁與棟，豈不深且雄。
何必用斤斧，然後成帡幪。
松風亭四首·其二
作者：曾幾
朝代：宋

客至引幽步，步及松風亭。
問亭何當作，笑視何足聽。
俗論鬨蛙黽，市聲殷雷霆。
時來一洗耳，兩眼爲君青。
松風亭四首·其四
作者：曾幾
朝代：宋

回環數株松，老幹極落落。
清風一披拂，竽籟自然作。
喧囂世俗事，秖使人意惡。
誰能洗耳來，相與憩寂寞。
柑子園
作者：曾幾
朝代：宋

小摘亂青黄，開嘗馥香氣。
持比千戶封，真成敗人意。
柔桑陌
作者：曾幾
朝代：宋

南陌綠成陰，園林正春老。
能令蠶事辦，更遣鴞音好。
校書戲成
作者：曾幾
朝代：宋

舊時天祿校書郎，習氣薰人老未忘。
可笑當窗楮生面，郤成宫額半塗黄。
梅坡
作者：曾幾
朝代：宋

被雪一枝好，令人雙眼明。
未須貪結子，對汝不勝清。
梨花原
作者：曾幾
朝代：宋

酒渴上安市，甘寒爲解圍。
鵝兒黄不見，空見鷺鷥飛。
榮茂實侍郎餉家釀
作者：曾幾
朝代：宋

風窗雪屋坐昏晨，一老江湖寂寞濱。
解戰充虛惟有酒，絕甘分少不無人。
交情好在篔簹谷，臘味持來麴米春。
便覺寒家生暖熱，故知客裏未全貧。
榴花
作者：曾幾
朝代：宋

樹陰看已合，榴朵見初明。
當夏豈無意，避春真有情。
花雖後文杏，實可待瓌橙。
病叟緣何喜，留苔看落英。
横碧軒
作者：曾幾
朝代：宋

道山心已灰，但有愛山癖。
移家過溪住，政爲數峰碧。
空濛梅子雨，了不見顔色。
朝來忽獻狀，欣若對佳客。
晴窗卷書坐，葱翠長在側。
似爲神所憐，持用慰岑寂。
會登此山頭，卻望水南北。
煙樹有無間，吾廬應可識。
次何德器見贈韻
作者：曾幾
朝代：宋

德器交情素所敦，乃翁雖逝典型存。
不惟歆向皆書府，况復封胡是相門。
意氣君方凌碧落，年齡我已到黄昏。
今晨鏡裏如膏沐，歡喜仁人有贈言。
次僧道規蜜蜂去而復集韻
作者：曾幾
朝代：宋

公如老殊所嗜蜜，種花山中引蜂入。
千門萬戶芙蕖房，爲公謀食如風狂。
朝來蜂臣不趨衙，一心祝蜂早歸家。
歸來喜舞擊銅鉢，與人從今莫胡越。
次劉千歳喜折仲古見過二首韻·其一
作者：曾幾
朝代：宋

新知劉子政，生理髮蕭疏。
勝日歸談笑，佳山奉起居。
摩挲千古物，料理一牀書。
秀色堪餐否，聊須摘我蔬。
次劉千歳喜折仲古見過二首韻·其二
作者：曾幾
朝代：宋

門對分流水，窗横别岸山。
茅茨居不翦，蓬蓽晝常關。
傾蓋曾三徑，搖旌每數間。
猶欣龍閣老，攜得好詩還。
次勸農韻
作者：曾幾
朝代：宋

典郡治中總得賢，郊原一出萬人傳。
山行野渡時時雨，婦餉夫耕處處田。
說與老農無罪歳，但當力作有逢年。
驅兒播種貧家事，可奈西疇只仰天。
次奄中二陸韻
作者：曾幾
朝代：宋

問石尋泉到竹齋，木犀花盡菊花開。
老僧有約君知否，乘興前村雪裏來。
次子蒼追憶館中納凉韻
作者：曾幾
朝代：宋

飯罷蓬瀛屧響廊，薫風啜茗倚繩牀。
草荒老氏藏書屋，山繞王家避世牆。
湯餅承公薦槐綠，爐芬遣我夢芸香。
欲論舊事愁無奈，願挽天河作酒漿。
次徐㟯立韻
作者：曾幾
朝代：宋

此身那得作飛仙，魂夢相從但欲眠。
極目參辰不相見，論心膠膝未爲堅。
别君甲子三千日，問我春秋七十年。
久要不忘吾輩事，交情自昔幾人全。
次憂字韻
作者：曾幾
朝代：宋

公家伯仲世名流，畫省歸來共樂憂。
稍喜對牀聽夜雨，永懷扇枕作凉秋。
誰言小草能蠲忿，未信閑花可療愁。
惟有塤箎發清吹，渠儂無厭亦無求。
次折仲古游潯州桂園韻
作者：曾幾
朝代：宋

雞犬圖書同一舸，老夫蕩槳兒扶柂。
潯江一繫欲生根，夢下湖南向江左。
極知越俗留連客，性不相投如水火。
是誰招喚寫羈愁，拄頰西山雲數朵。
雲山下有園五畝，不植側生旁挺果。
十年藝桂待芳辛，歲晚風霜深印可。
有懷澤畔入騷辭，配以蘭椒真類我。
斧斤竟不赦孤根，問主林神安所坐。
乃知有用禍先集，社櫟之徒最繁夥。
徑須澆下磈磊胸，乞取青錢供白墮。
次折仲古避寇潯州韻
作者：曾幾
朝代：宋

我持十口家，不辦一葉船。
賊聲日夜急，欲濟江無邊。
身雖墮眢井，仰視猶有天。
天理儻未爽，偷兒浪垂涎。
洗心占羅池，稽首依靈泉。
竟以妻子免，百神果昭然。
得從潯江遊，未斷龍城緣。
爲問米何如，買禾可論廛。
向來魚菜市，十戶八九旋。
令我喜折屐，喜定翻悲憐。
王師靜江南，趨者人摩肩。
一日百回首，我非強項宣。
盛欲徑梅庾，不然傍郴連。
終鮮孔方兄，留滯等謫遷。
尚念吾鼻祖，永懷舊山川。
往還武城居，家風到今傳。
我方尋昨夢，一舸百笮牽。
而公下劈箭，如駔駿得鞭。
江村索居地，未敢高枕眠。
世事公等在，歸與有逢年。
次招客見贈韻
作者：曾幾
朝代：宋

夏夜僧窗淡月籠，新凉絕類九秋中。
麴生入座有清濁，荔子堆盤能白紅。
持此淹留數佳客，慰予牢落一衰翁。
驪駒散後君知否，獨臥山房竹裏風。
次曾宏甫社日賞海棠吳守宅且試新茗韻
作者：曾幾
朝代：宋

一樹深深地主家，外邊誰復見穠華。
卻因社日治聾酒，得醉春時近眼花。
著粉施朱俱惬當，吹風洗雨但驚嗟。
酴釄芍藥垂垂發，更試頭綱一餅茶。
次曾宏甫見寄韻·其一
作者：曾幾
朝代：宋

今晨尺書至，令我寸心寛。
老去光陰速，人生會合難。
竹輿雲洞暖，釣艇玉溪寒。
小憩饒陽否，吾衰合掛冠。
次曾宏甫見寄韻·其二
作者：曾幾
朝代：宋

剖符舒子國，蠟屐皖公臺。
恨不從山簡，欣然見老萊。
功名身已老，交舊首空回。
早晚依劉去，朝廷不乏材。
次曾宏甫見過二首韻·其一
作者：曾幾
朝代：宋

客有過蘭若，交情似竹林。
野花無可落，村酒不宜斟。
又得清新句，如聞謦欬音。
南坡盟好在，爲問幾時尋。
次曾宏甫見過二首韻·其二
作者：曾幾
朝代：宋

鶯啼花落後，芳草綠陰初。
良會日不足，清談風有餘。
饑餐聊當肉，嬾出坐無車。
勿以貧兼病，相過跡也疏。
次曾宏甫赴光守留别二首韻·其一
作者：曾幾
朝代：宋

聽說光州好，淮山是四隣。
凝香無一事，奠枕有餘民。
世以文章著，朝須寵數頻。
西湖便歸去，應不待班春。
次曾宏甫赴光守留别二首韻·其二
作者：曾幾
朝代：宋

淮白美無度，山丹開欲然。
談誇空海內，悵望只溪邊。
老境嗟無幾，宗盟幸有連。
到時能走送，别後見相憐。
次朱新仲待制見慶次對之命韻
作者：曾幾
朝代：宋

典郡才能薄，趨朝氣力微。
更堪持橐去，只合掛冠歸。
六閤麗千尺，四松森百圍。
公今有班綴，衰老借餘輝。
次王元渤問余脱齒韻
作者：曾幾
朝代：宋

齒危但以粥充虛，辜負公家夏屋渠。
政恐麴生深作祟，可憐髯簿頓成疏。
動搖不減韓吏部，蹴踏非同焦校書。
落勢今年殘未已，秖應從此併無餘。
次秘丞李希聲新省韻
作者：曾幾
朝代：宋

吾皇德澤小滄溟，倒載干戈不用刑。
天以圖書效河洛，人如蘭玉秀堦庭。
石渠盡日蓬山影，金殿凌虛帝座星。
從此崇文三萬卷，權輿甲部聖師經。
次程伯禹尚書見寄韻
作者：曾幾
朝代：宋

往年書到西風凉，病夫隨牒天一方。
今年書到玉溪上，曖空白露爲清霜。
人生俯仰成陳迹，只有一丘如宿昔。
故鄉傑閣公飽山，野寺幽軒我横碧。
石交曉月長庚星，勢交飛絮水上萍。
往時玉溪二三老，死生貴賤論交情。
歸來訪舊其誰羨，程公筆力猶強健。
鄭公霜鬢未成絲，掛冠不受兒曹勸。
公于道德猶耕獵，所得不隨天下裂。
胸中具眼世莫知，筆端有口公能說。
豹文未省一斑窺，戲逐群兒日課詩。
詩病無人與商略，湔腸浣胃付神醫。
次綠字韻
作者：曾幾
朝代：宋

舍前南山青，舍後北山綠。
捫蘿涉其巔，策杖遶其足。
中間奇絕處，表裏見心腹。
登臨豈不佳，老境日以蹙。
誰知怪石供，能坐我郊牧。
政應索幽遐，何憚越川凟。
嶔𡼭庾嶺南，美者色蒼玉。
賞音無東坡，尤物多跧伏。
今年致書求，屢以可否卜。
故人爲遣送，健步遠相逐。
雖非古仇池，要是好崖谷。
似爲天所矜，此段獨從欲。
深慚舁致重，路轉知幾曲。
安得滄海神，鞭笞使之速。
次范益謙遷居九江經過上饒見贈韻
作者：曾幾
朝代：宋

君爲九江行，意有風雨快。
維舟玉溪畔，未割故人愛。
停杯一問我，請以所聞對。
九江萬事好，賞詠看前輩。
巖巖匡俗廬，頂踵極高大。
其中藏曲折，願勿遺瑣碎。
煙波湓浦游，風月庾樓會。
以兹供筆硯，安得有蕪累。
矧君著幽禪，直欲入三昧。
飽參山南北，毋問人顯晦。
歸來亦何云，聖處果何在。
要知方策間，即有文字外。
我今如是說，初不墮荒怪。
屋漏實臨之，斯言尚無愧。
次蘇守朱新仲舍人留會稽之行韻
作者：曾幾
朝代：宋

公知此老發船時，不作河梁送别詩。
但說江湖留我住，爲言巖壑與人期。
凝香燕寢定自好，懷綬稽山無不宜。
早晚歡迎剡溪上，去公亦復意遲遲。
次鄭侍郎臥聞秋風韻
作者：曾幾
朝代：宋

茶山石燥泉亦枯，草樹疊疊成樵蘇。
天公風雷起揮袂，咳唾急雨紛跳珠。
我詩曾未管窺豹，況有文采如於菟。
勤公見索掃地無，公自瑤碧瑲華琚。
次鄭禹功韻
作者：曾幾
朝代：宋

怪底消除執熱煩，鄭公方丈接三韓。
空餘坐榻懸犀柄，豈有行厨洗玉盤。
作吏忽驚玄鳥變，尋盟未向白鷗寒。
諸山只在登臨眼，安得陪君杖履看。
次錢處和贈赴召之行韻
作者：曾幾
朝代：宋

蒼顔白髪海邊州，敢與君王側席求。
水似篙深催我去，雨如絲下要人留。
偶然結綬登畿左，不用攀轅擁道周。
高卧耦耕吾有分，何心賜璧取封侯。
次鎮江守曾宏甫見寄韻
作者：曾幾
朝代：宋

一别高明去，頻爲瘴癘侵。
連滄公境界，横碧我山林。
夜雨思同夢，秋風辱寄音。
他年如衣錦，畢世莫分襟。
次陳少卿見贈韻
作者：曾幾
朝代：宋

少卿令德公，不肯入州府。
種花養風煙，藝木蔭庭宇。
了無適俗韻，真可與晤語。
永懷君詩句，凈洗我塵土。
如何百里問，此秘欠未覩。
今晨款荆扉，老氣壓方虎。
新詩疾雨風，妙字列行伍。
華宗有后山，句律嚴七五。
豫章乃其師，工部以爲祖。
君方討淵源，奚啻窺牖戶。
我貧無一錢，不敢學農圃。
空餘數卷書，腸腹自撐拄。
次雪峰空老韻二首·其一
作者：曾幾
朝代：宋

雪峰僧中龍，此道誰與共。
蕭然兩伽陀，不舉似大衆。
獨貽茶山老，以當蒲塞供。
巖花與澗草，信手拈來用。
次雪峰空老韻二首·其二
作者：曾幾
朝代：宋

獨烹茶山茶，未對雪峰雪。
須知千里間，只共一眀月。
陳家參玄人，道眼應一瞥。
爲語管城君，相從熾然說。
次韓叔夏送行韻
作者：曾幾
朝代：宋

乃祖曾爲文送窮，兒孫氣味略相同。
立朝有疏慕汲直，去國無書干子公。
竹椅蒲團深著意，雪窗螢案坐收功。
自憐無補朝廷事，又向蠻煙瘴雨中。
次韻三首·其一
作者：曾幾
朝代：宋

白日無偏照，玄冥不作難。
有爐如許大，無地可言寒。
書腹夤緣曬，禪心邂逅看。
呼兒來共此，形影未孤單。
次韻三首·其三
作者：曾幾
朝代：宋

鑿土篝松火，爲爐有底難。
未知行地日，可辟中人寒。
氣味醇醪似，光陰尺璧看。
回頭長夏景，直欲褫中單。
次韻三首·其二
作者：曾幾
朝代：宋

御冬無過酒，得酒政應難。
可愛惟晴日，相依度歳寒。
雖非挾纊坐，且作擁爐看。
饑亦何堪忍，斜陽掛食單。
次韻陳魯山正字社日同西湖·其一
作者：曾幾
朝代：宋

昔在兒童歲，湖山入眼新。
只今餘白髪，何以報青春。
日暖繁遊子，年豐樂社神。
諸公勤載酒，四事每參辰。
次韻陳魯山正字社日同西湖·其二
作者：曾幾
朝代：宋

鬢髪垂領白，塵埃迎面紅。
相從林下寸，一洗水邊風。
寫物詩無敵，蠲愁酒有功。
夕陽應更好，可惜在城中。
次馮子容主簿信州築居韻
作者：曾幾
朝代：宋

聞君卜居水雲鄉，欲往從之各異方。
屋角樹陰傾老蓋，溪南山色過浮梁。
薫風自在翻書葉，梅雨相欺敗堵牆。
長鋏高歌歸去好，幽棲爲我覓陽岡。
歲寒亭
作者：曾幾
朝代：宋

飽霜猶鬰葱，立雪故清潤。
下有老成人，持心以相印。
歳盡
作者：曾幾
朝代：宋

漏箭更籌日夜催，萬牛不挽白駒回。
梅花雪片歳華盡，萱草柳條春鼎來。
病裏詩書元不讀，貧中尊俎未嘗開。
年光似此真虛擲，請以丹心學死灰。
歸來橋
作者：曾幾
朝代：宋

安車過橋時，童稚皆喜舞。
題柱作歸來，元無長卿語。
歸途
作者：曾幾
朝代：宋

歸途似烏鵲，得樹且依棲。
一寸客亭燭，數聲村舍雞。
路長風正北，野曠日沈西。
夢作祠官去，江干入馬蹄。
水仙花
作者：曾幾
朝代：宋

坐令簪一枝，蛾眉淡初掃。
笑弄黄金盃，連臺盤拗倒。
水芭蕉
作者：曾幾
朝代：宋

寒泉中有小崢嶸，種得芭蕉積漸成。
一葉似抽人不見，坐窗頭白眼猶明。
求李生畫山水屏
作者：曾幾
朝代：宋

乞君山石洪濤句，來作圍牀六幅屏。
持向嶺南煙雨裏，夢成江上數峰青。
江漲
作者：曾幾
朝代：宋

霧裏江流欲到天，旅人合眼夢歸船。
雨聲竹屋曉來急，誤喜全家蓬底眠。
汪㟯惇仁教授即官舍作齋予以獨冷名之
作者：曾幾
朝代：宋

昔君困虀鹽，蓬首窗下讀。
秋螢屢乾死，明月以爲燭。
麻衣肘欲穿，才換一袍綠。
豈知冷淡債，十載償未足。
書齋開冰廳，敗壁數椽屋。
横經綴鵠鷺，未省進鳧鶩。
窮通更事耳，裘扇有反覆。
直今張羅地，便恐車擊轂。
先生粲可流，示現著冠服。
從渠勢炙手，了不見凉燠。
小詩應大笑，笑我未忘俗。
汪彦章內翰除守臨川以詩賀之
作者：曾幾
朝代：宋

臨川內史詔除誰，里巷傳聞報客知。
金馬門深曾草制，水精宫冷近題詩。
行看畫省旌旗入，定把書麟筆札隨。
若訪毗耶舊居士，無人問疾鬢成絲。
沈明遠教授用東坡仇池石韻賦予所蓄英石次其韻
作者：曾幾
朝代：宋

維南有絲溪，溪石如水綠。
瞻相百里間，抱負一夫足。
聲名作災怪，攻取及背腹。
在者略無奇，溪神爲顰蹙。
蠻煙瘴雨地，故舊實州牧。
坐令數峰青，飛過大江凟。
何嘗說向人，恐類和氏玉。
公然遭奪攘，不使得藏伏。
廣文到吾廬，索隱妙蓍卜。
東坡韻險艱，句句巧追逐。
幽人所好山，已占一林谷。
又兼小崢嶸，無乃太多欲。
端如耐久朋，相與會心曲。
大勝輕薄兒，浮雲變何速。
泉石堂
作者：曾幾
朝代：宋

南坡佳絕處，夏木晝成陰。
青壁可對面，寒泉能醒心。
駕言同勝踐，晤語契幽襟。
野興何曾盡，林間棲暮禽。
泛宅
作者：曾幾
朝代：宋

薌林新賜宅，春水向鷗前。
不是蕭何第，元非范蠡船。
海棠
作者：曾幾
朝代：宋

空谷嫣然笑靨開，春風元自蜀山來。
少陵忘卻渾閑事，更有離騷忘卻梅。
海棠洞
作者：曾幾
朝代：宋

玉頰酒潮紅，醉頭扶不舉。
杜老豈無詩，應爲六丁取。
消梅花
作者：曾幾
朝代：宋

未見枝間著子初，聞名已療渴相如。
花肌自是冰和雪，那得生兒不似渠。
清樾軒
作者：曾幾
朝代：宋

開軒在獨園，繞屋得清樾。
不知何年樹，殆爲今日設。
窗扉落林影，時復亂風月。
喧聲了不聞，幽哢極可悦。
玉溪僧所廬，無似許明潔。
頗疑三昧手，斷取從二浙。
禪房花木深，此語信佳絕。
何以落其成，爐薰薦茗雪。
湖州張公濟仰高亭
作者：曾幾
朝代：宋

苕溪霅溪磨青銅，南山北山無數峰。
不知當用幾錢買，羅列乃在君窗中。
屬官屬私置莫問，但辦一榻眠清風。
煙波釣徒定乃祖，儻有漁舟吾請從。
漵浦柟木洞蓋神龍所居今年夏大旱縣官乞取其水以禱立應民猶以爲未足因作是詩以遺諸公致再請之意焉
作者：曾幾
朝代：宋

傾心南山雲，如渴望梅嶺。
朝來有佳思，拄笏不見頂。
豐隆駿奔走，列缺元馳騁。
雨不到人間，風伯乃爲梗。
生來食官倉，四海無二頃。
歌詩視天漢，一念極耿耿。
階前甃清泉，洮頮冰雪冷。
乾喉欲生煙，空下百尺綆。
幽軒竹三四，柯葉殊秀整。
邇來頭搶地，但懼不得永。
以斯占稻粱，生意魚在鼎。
潛虯民司命，膏澤浸茲境。
邑官樹嘉政，責報甚形影。
缾罌走十里，豈憚一再請。
君其潔齋俟，百穀正延頸。
客子無遠謀，空腸望遺秉。
漵浦縣鄧夢授主簿惜日軒
作者：曾幾
朝代：宋

羲和鞭白駒，秋日淒已短。
向來曬書地，欲作炙背暖。
鄧侯開西軒，棗下歌纂纂。
前山隱半規，悵望支手版。
我慵類天賦，身世兩不管。
著鞭慚祖生，運甓謝陶侃。
銅壺一百刻，夜夢分去半。
午窗又爲祟，長閉讀書眼。
勉旃崇明德，已事不可緩。
作詩非爲君，實自警疏嬾。
煎茶
作者：曾幾
朝代：宋

貧中有佳設，石鼎事煎烹。
顧渚草芽白，惠山泉水清。
酌多風可御，薫歇霧猶横。
飲罷妻孥笑，枯腸百轉鳴。
爲張四明作
作者：曾幾
朝代：宋

一生所聞張仲蔚，閉門蓬蒿深幾尺。
邇来伐竹聲丁丁，手披榛叢待三益。
徑中踏破蒼苔色，定是幽人芒屨跡。
莫將車邊兩輪赤，奪此千竿一池碧。
獨步小園四首·其一
作者：曾幾
朝代：宋

江梅落盡紅梅在，百葉緗梅賸欲開。
園裏無人園外靜，暗香引得數蜂來。
獨步小園四首·其三
作者：曾幾
朝代：宋

誰将山杏臙脂色，來作江梅玉頰紅。
但得暗香疏影在，不妨妝面對春風。
獨步小園四首·其二
作者：曾幾
朝代：宋

只道江梅發不遲，最先零落使人悲。
從今穠李花千樹，未抵前村雪一枝。
獨步小園四首·其四
作者：曾幾
朝代：宋

山衣重疊六銖輕，淡拂槐花染不成。
報答春工選何物，鵝兒黄酒十分傾。
獨青亭
作者：曾幾
朝代：宋

霜落水痕風落木，翠蓋倚天惟汝獨。
是誰手種百年餘，蔭此空庭一株足。
歲寒不但色青青，上有垂絲下茯苓。
松根老僧應取此，制人頽齡起人死。
玉井
作者：曾幾
朝代：宋

茗飲貴石泉，江流亦其亞。
甘寒如此井，未肯出汝下。
王元渤自湖楚歸贈之
作者：曾幾
朝代：宋

南池荷葉疊青錢，玉山門外君著鞭。
南池荷葉成青繖，問君東遊何當返。
聞道湖州又楚州，舊隱故鄉宜款款。
清晨剝啄叩我門，我不出門非是嬾。
不知何物苦相干，能令人熱令人寒。
偶然脱命冰炭裏，至今體不勝衣冠。
溪流落盡才如带，想見南池空聚塊。
更無小鴨睡枯荷，況有紅妝依翠蓋。
眼看物變惜年光，明月黄花盍舉觴。
知有中秋恐無分，須君滿意作重陽。
王周士顯謨自閩中歸溈山舊隱道經臨川惠然先辱且出示呂居仁送行詩有見及語因次其韻贈周士
作者：曾幾
朝代：宋

此生寡偶固其宜，何况身從老得衰。
門外設羅誰一顧，道旁傾蓋子相知。
斷金已定交逰事，伐木仍傳故舊詩。
聞說溈山堪避世，卜鄰他日更無疑。
王履道左丞見訪
作者：曾幾
朝代：宋

近市三椽屋，斜陽一席門。
故人空厚祿，過我獨高軒。
轉刻求巾屨，忘形奉笑言。
性容安石緩，道許穆生存。
暝色遙岑合，歸途漲水渾。
傳呼聽已遠，依舊雀聲喧。
王巖起樂齋
作者：曾幾
朝代：宋

歡悰挽不來，愁思推不去。
達人方寸地，固自有樂處。
得非山林歟，或用詩酒故。
一朝不在眼，便覺少佳趣。
人言顔子樂，瓢飲映蔬茹。
何曾夢見渠，浪自起欣慕。
此君與天游，于物初不寓。
攜持小齋名，扁榜隨所住。
要知真樂事，未省離跬步。
我亦欲睎顔，從君尚能屢。
玩鷗亭
作者：曾幾
朝代：宋

乃翁獨步辭雲間，五花判罷遊金鑾。
甘泉頗勞侍從事，夜直必夢江湖寛。
晚遭忌刻泛湘水，衆爲不樂公欣歡。
白鷗無數沒浩蕩，相親相近俄相安。
何曾一旦舞不下，始信前事盟未寒。
文章炳蔚冠當代，衣被諸子猶班班。
攜持扁牓向陽羨，往日風味追令還。
乃翁閑散莫浪許，乃翁青紫當拾取。
回施佳名與老夫，長共群鷗臥煙雨。
瓶中梅
作者：曾幾
朝代：宋

小窗水冰青琉璃，梅花横斜三四枝。
若非風日不到處，何得色香如許時。
神情蕭散林下氣，玉雪清瑩閨中姿。
陶泓毛穎果安用，疏影寫出無聲詩。
用逮子韻奉贈鄭禹功參議
作者：曾幾
朝代：宋

雨餘依砌上蒼苔，竟日山房閉不開。
下馬厭聞生客至，敲門喜見故人來。
長哦綠竹詩三疊，小酌黄花酒一盃。
此外相看復何事，團蒲隱几湛靈臺。
留别三侄
作者：曾幾
朝代：宋

僧窗又與汝周旋，百感相隨到酒邊。
無復吹箎如異日，空驚枕塊已三年。
一門叔父吾衰矣，東閣郎君但勉旃。
不爲懷金紆紫事，澡身玉雪是空傳。
留别榮茂實侍郎
作者：曾幾
朝代：宋

老爲吳會客，耆舊不相忘。
政以牛馬走，曾陪鵷鷺行。
千年書穴在，六月鏡湖凉。
從此登臨地，回頭憶侍郎。
疏山一覽亭
作者：曾幾
朝代：宋

青雲梯盡得朱欄，不但令人六月寒。
無限江南好山水，菴摩勒果掌中看。
痁病·其一
作者：曾幾
朝代：宋

誰言似病元非病，一日之間行四時。
不用文殊來問疾，箇中實怕有人知。
痁病·其二
作者：曾幾
朝代：宋

老身危似草頭露，疾勢來如江上潮。
寒熱自無安著處，不然何以脫今朝。
病中聞鶯啼
作者：曾幾
朝代：宋

獨園森古木，其下客幽棲。
盡日綠陰合，有時黄鳥啼。
一聲添晝寂，百囀使人迷。
賴汝生佳聽，身今氣慘悽。
病起始浴二首·其一
作者：曾幾
朝代：宋

無數塵埃一病身，不蒙湔拂幾經旬。
政須皁莢相料理，可笑梁州陰子春。
病起始浴二首·其二
作者：曾幾
朝代：宋

欲著牀頭澣濯衣，汗流成雨垢成泥。
呼兒爲我供湯事，今日身輕好杖藜。
病起贈曾宏甫
作者：曾幾
朝代：宋

同病仍同起，無聊獨至今。
酒杯君入手，藥裹我關心。
極暑方無奈，新凉又不禁。
呼兒鋤徑草，萬一故人臨。
癸未八月十四日至十六夜月色皆佳
作者：曾幾
朝代：宋

年年歳歳望中秋，歳歳年年霧雨愁。
涼月風光三夜好，老夫懷抱一生休。
明時諒費銀河洗，缺處應須玉斧修。
京洛胡塵滿人眼，不知能似浙江不。
登揚州郡圃小金山遙碧亭
作者：曾幾
朝代：宋

絕島浸中零，飛來棗葉輕。
碧天圍斗野，紅日下蕪城。
山作脩眉翠，人添老眼明。
園林多勝地，獨愛小崢嶸。
登玉霄亭
作者：曾幾
朝代：宋

老荷君恩付赤城，瘦笻扶上玉霄亭。
懸知地接溟溟海，坐見天横兩兩星。
作賦興公虛想像，謫官司戶實飄零。
衰翁何幸分符竹，一覽東吳未了青。
發宜興
作者：曾幾
朝代：宋

老境垂垂六十年，又將家上鐡頭船。
客留陽羨秖三月，歸去玉溪無一錢。
觀水觀山都廢食，聽風聽雨不妨眠。
從今布襪青鞵夢，不到張公即善權。
白鶴亭
作者：曾幾
朝代：宋

蕭散霖林下風，霜毛極清潤。
爲問載高軒，何如弄閑影。
白龜
作者：曾幾
朝代：宋

一種龜兒玉雪然，故人爲寄小如錢。
會當放汝江湖去，小住盆池慰眼前。
盛夏東軒偶成五首·其一
作者：曾幾
朝代：宋

一堂既虛閑，一室可息偃。
松篁度風清，窗戶去日遠。
幽禪過亭午，凉氣生薄晚。
閫內即妻孥，更深遂忘返。
盛夏東軒偶成五首·其三
作者：曾幾
朝代：宋

松風夏逾清，竹日午更凈。
蕭然松竹間，得此林壑性。
異哉今日暑，無復有晨暝。
疲薾安所逃，茅齋入僧定。
盛夏東軒偶成五首·其二
作者：曾幾
朝代：宋

攜簟入深竹，脱巾挂低枝。
無令兒輩覺，更恐俗客知。
清風何故來，口詠淵明詩。
凉冷似太過，還從徑中歸。
盛夏東軒偶成五首·其五
作者：曾幾
朝代：宋

澗蒲上九節，不受塵土姿。
清泉自澡潔，白石相因依。
種蕉水中央，佳處略似之。
誰能後彫賞，惟有歲寒知。
盛夏東軒偶成五首·其四
作者：曾幾
朝代：宋

因病不舉酒，況當朱明天。
客至但茗椀，談詩復談禪。
甘寒百尺井，舊日陸子泉。
安得僧舍雪，霏微濕茶烟。
相馬圖呈杜勉齋左司
作者：曾幾
朝代：宋

造物出萬類，貴賤伊誰分。
圭璋雜瓦礫，世道同疏親。
既收大宛種，一掃駑駘群。
乃觀相馬圖，低首先吟呻。
千金購死骨，舉國無其真。
生死何太晚，鹽車負艱辛。
悠悠虞阪道，赤日煎紅塵。
行人亦何多，具眼惟孫君。
一顧不旋踵，價越連城珍。
誰爲繪此像，庸示將來人。
相馬失之瘦，相士失之貧。
于兹有鉅公，數載居沉淪。
涵養浩然氣，輪蹄任紛紜。
素識太平相，鶚表飛青雲。
紫泥日邊下，八座生陽春。
攄心握文柄，引年啟賢門。
凝睇辨臧否，立志安斯民。
他時了經濟，丹青畫麒麟。
回顧相馬者，細務何足云。
寥寥載千古，二道非同倫。
相士今何人，少陵身後身。
石菖蒲
作者：曾幾
朝代：宋

窗明几凈室空虛，盡道幽人一事無。
莫道幽人無一事，汲泉承露養菖蒲。
碧蘆潨
作者：曾幾
朝代：宋

春風桃李蹊，學語鳥相喚。
不可無寒蘆，汀洲下鳧雁。
示逢子
作者：曾幾
朝代：宋

清臞骨相類諸生，黽勉寒窗守一經。
用賦要窺司馬室，學詩頻過伯魚庭。
可憐親髪鏡中白，莫負子衿身上青。
五桂蔭門家世事，寂寥天畔幾回星。
福帥張淵道送荔子
作者：曾幾
朝代：宋

豈無重碧實瓶罍，難得輕紅薦一杯。
千里人從閩嶺出，三年公送荔枝來。
玉爲肌骨凉無汗，雲作衣裳皺不開。
莫訝關情向尤物，厭看綠李與楊梅。
禽聲
作者：曾幾
朝代：宋

不如歸去東皋上，美酒提壺迎婦餉。
何妨脱袴著新衣，百箔蠶絲繭如盎。
春泥滑滑未沒腰，田間布穀初立苗。
牧兒喜舞麥熟也，報答爾曹婆餅焦。
禽聲四首·其一
作者：曾幾
朝代：宋

勸我行沽聒晝眠，看人爛醉買江天。
興來亦欲提壺去，未有蘇公乞酒錢。
禽聲四首·其三
作者：曾幾
朝代：宋

春泥滑滑強知時，野日荒荒已露機。
政與鵓鳩同一律，朝來喚得阿姑歸。
禽聲四首·其二
作者：曾幾
朝代：宋

幽禽竟日引圓吭，脱袴催人有底忙。
不但春天無衣著，凄風冷雨絕須防。
禽聲四首·其四
作者：曾幾
朝代：宋

有酒如淮肉如坻，何如麥飯滑流匙。
但看此物豐登日，即是儂家快活時。
秋日郊居
作者：曾幾
朝代：宋

眼前百種併愁予，風日凄凄野外居。
落雁沙邊水清淺，蛻蟬枝上葉蕭疏。
一身病著殘光景，盡室貧依古屋廬。
物色情懷兩岑寂，更無人問客何如。
秋雨排悶十韻
作者：曾幾
朝代：宋

今夏久無雨，從秋卻少晴。
空濛迷遠望，蕭瑟送寒聲。
衣潤香偏著，書蒸蠧欲生。
壞簷聞瓦墮，漲水見堤平。
溝溢池魚出，天低塞雁征。
螢飛明暗廡，蛙閙雜疏更。
藥醭時須焙，舟閑任自横。
未憂荒楚菊，直恐敗吳秔。
夜永燈相守，愁深酒細傾。
浮雲會消散，鼓笛賽西成。
秘省避暑抵暮乃出
作者：曾幾
朝代：宋

蝸廬何以度袢延，竟日蓬山一洗湔。
陰翳樹林無六月，風涼殿閣是諸天。
政須深隱似玄豹，不用懷歸如杜鵑。
咄咄逼人牛馬走，夜窗妨我枕書眠。
程吉老撫幹以英石見遺層疊可愛報之以此
作者：曾幾
朝代：宋

几凈窗明丈室間，炷香危坐不開關。
如何密密深深地，忽有層層疊疊山。
珍重故人初入手，攜持使我得怡顔。
從今石友常相對，世上交遊費往還。
種竹
作者：曾幾
朝代：宋

近郊蕃竹樹，手種滿庭隅。
餘子不足數，此君何可無。
風來當一笑，雪壓要相扶。
莫作封侯相，生來鄙木奴。
種芭蕉
作者：曾幾
朝代：宋

僧窗誰與晤，有竹兩三竿。
栽培費老手，方法傳多端。
朝朝問無恙，暮暮愁其乾。
調護閲三載，今年遽彫殘。
芭蕉雖小草，長大不作難。
一身菡萏然，萬竅玲瓏間。
滿中貯春水，烈日何能干。
以兹陰凉葉，代彼青琅玕。
但恐質柔脆，不堪歲祁寒。
人生無牢強，當作如是觀。
空公長老一出即住雪峰書來以建茗爲寄長句奉呈空公時以筆硯作佛事也
作者：曾幾
朝代：宋

此公出世使人驚，道眼看來郤未曾。
政爾雪峰千百衆，澹然雲水一孤僧。
不妨詩筆作佛事，已用茗甌傳祖燈。
我老尚堪行腳在，因風爲寄古崖藤。
立春
作者：曾幾
朝代：宋

十載東都客，春盤種種春。
翠看蔬甲小，黄愛韭苗新。
流落成吾老，蕭疏對此辰。
睦隣如有使，傳語大梁人。
竹塢
作者：曾幾
朝代：宋

煙雨百餘年，茅茨數間屋。
中有在家僧，蕭然如此竹。
竹奴
作者：曾幾
朝代：宋

霧帳桃笙晝寝餘，此君那可一朝無。
秋來冷落同班扇，歳晚温柔是錫奴。
竹軒出筍
作者：曾幾
朝代：宋

問訊東軒竹，新萌頗不齊。
文章藏霧豹，頭角觸藩羝。
逸氣先騰上，長鞭半落西。
後來堪底用，采掇付山妻。
竹軒小睡
作者：曾幾
朝代：宋

好竹迷時手自栽，一軒寒碧謝塵埃。
清風政爲我輩設，小睡忽從何許來。
已用官茶麾得去，莫因家釀挽令回。
呼兒靜掃黄葉徑，吾與此君俱快哉。
竹軒睡起詩和者既多輒復次韻
作者：曾幾
朝代：宋

雨中好竹不難栽，雨後清無一點埃。
政有賢人林下集，何嘗俗客洞中來。
稽山老幹應相憶，茂苑新梢未遣回。
歸去南軒曲肱夢，蔥蔥鬰鬰氣佳哉。
糟蟹
作者：曾幾
朝代：宋

風味端宜配麯生，無腸公子藉糟成。
可憐不作空虛腹，尚想能爲郭索行。
張翰蓴鱸休發興，洞庭蝦蟹可忘情。
君看醉死真奇事，不受人間五鼎烹。
紹興帥相公遺小春新茶且折簡云對瑞香啜之大勝暖帳中飲羔兒酒也小詩兩絕以謝·其一
作者：曾幾
朝代：宋

打門将軍得人驚，十月茶牙照眼明。
漏泄春光凌雪色，柳條萱草太遲生。
紹興帥相公遺小春新茶且折簡云對瑞香啜之大勝暖帳中飲羔兒酒也小詩兩絕以謝·其二
作者：曾幾
朝代：宋

酒壓羔兒雪煮茶，紅羅斗帳錦籠花。
中書堂上權衡手，小物勤公定等差。
紹興帥相湯公會五客蓬萊閣登望海亭屬某賦詩
作者：曾幾
朝代：宋

赫赫會稽郡，潭潭府公居。
一州勝絕處，畢集于庭除。
秦望極高秀，千峰散江湖。
蓬萊爲收攬，遠近爭奔趨。
溟渤無百里，登臨失東隅。
翬飛卧龍頂，便可窺方壺。
丞相不獨饗，故人盛招呼。
兵厨列樽俎，賓次羅簪裾。
傑閣坐褫带，危亭上肩輿。
耄倪爭指似，還見雲間無。
一月明白璧，五星燦連珠。
鄙夫何足數，愧汗沾霜鬚。
客有徐季海，題名數行書。
怒猊抉石外，筋力顔之徒。
周老盍命駕，屬聞遂懸車。
何妨行役事，政用兒孫扶。
絕句
作者：曾幾
朝代：宋

自公退食入僧定，心與香字俱寒灰。
小兒了不解人意，正用此時持事來。
綠毛龜
作者：曾幾
朝代：宋

若爲介物成毛物，顔色挼藍省見稀。
定是多生捕魚子，至今猶著綠蓑衣。
置酒簽廳觀荷徐判官攜家釀四首·其一
作者：曾幾
朝代：宋

綠水波深欲上堦，紅蕖香動要傳杯。
幕中自有兩佳客，又載青州從事來。
置酒簽廳觀荷徐判官攜家釀四首·其三
作者：曾幾
朝代：宋

白白紅紅花映堦，高高下下葉成杯。
嬌嬈似不禁長夏，故就團圞扇影來。
置酒簽廳觀荷徐判官攜家釀四首·其二
作者：曾幾
朝代：宋

鄣日青圓自擁堦，縐風綠凈可添杯。
被花惱處君知否，羅襪凌波笑不來。
置酒簽廳觀荷徐判官攜家釀四首·其四
作者：曾幾
朝代：宋

休看紅藥詠翻堦，極目荷花照酒杯。
靜濯明妆何所待，風標公子遠飛來。
羃翠庭
作者：曾幾
朝代：宋

群木上參天，清陰併爲一。
炎曦無路來，不廢風月入。
聞寇至初去柳州
作者：曾幾
朝代：宋

剝啄誰敲戶，倉皇客抱衾。
只看人似蟻，共道賊如林。
兩岸論千里，扁舟抵萬金。
病夫桑下戀，萬一有佳音。
聞寇退欲還柳州寄柳守常子正
作者：曾幾
朝代：宋

舊隱龍城在，書傳喜可知。
還來避地客，已去弄兵兒。
瘴色休看鏡，行期不問龜。
中秋一杯酒，定與故人持。
聞李泰發參政得旨自便將歸以詩迓之
作者：曾幾
朝代：宋

苦遭前政墮危機，二十餘年詠式微。
天上謫仙皆欲殺，海濱大老竟來歸。
故園松菊猶存否，舊日人民果是非。
最小郎君今弱冠，别時聞道不勝衣。
聞東湖荷花盛開未嘗一游寄鄭禹功
作者：曾幾
朝代：宋

言登巾子山，天外入眼界。
呀然城之東，一鑑如許大。
得非所領州，其下臨渤澥。
乃知湖浸闊，便覺井邑隘。
朝朝横烏紗，暮暮束韋带。
何曾官事了，秖使人意敗。
徑須水清泠，一洗胸芥蔕。
昨來放船好，如更宅爽塏。
四圍純浸山，碧玉亂石黛。
兼隨鄭廣文，人境兩疏快。
維揚幾同僚，獨喜此翁在。
只今萬紅妝，一一倚青蓋。
柳陰閑畫舫，荷葉遶公廨。
鬢絲禪榻上，句法出蔬菜。
因之雙鯉魚，慎勿欠詩債。
聞禽聲有感
作者：曾幾
朝代：宋

寂寂禪房閉，陰陰夏木繁。
坐聞幽鳥語，勝與俗人言。
脫袴高低樹，提壺遠近村。
汝曹知底事，獨與子規論。
聞降湖北提鹽
作者：曾幾
朝代：宋

一爲散吏寄郊坰，三見南山木葉零。
病著不能朝帝所，老來只合奉祠庭。
繡衣玉節官仍作，流水桃花路再經。
洞口故人應問我，淹留何處髪星星。
肇慶守鄭子禮以李北海石室碑見寄輒次山谷老人韻爲謝
作者：曾幾
朝代：宋

吾評古法書，固自有高下。
端州遺我石室碑，一字千金恐非價。
莫邪之劍難爭鋒，李公落筆神氣同。
詩鳴一代屬山谷，草根亦復吟秋蟲。
自廣西歸上饒閱所藏書
作者：曾幾
朝代：宋

久矣山人去，懷哉屋壁藏。
侵陵閱梅雨，調護乏芸香。
次第繙經集，呼兒理在亡。
乞歸全爲此，何愛橐中裝。
自號在家衲子
作者：曾幾
朝代：宋

絕勝人間萬戶侯，不稱俗士不緇流。
又隨拄杖去行腳，未辦把茅來蓋頭。
但使宗風嗣龐藴，誰能佛事覺裴休。
秖應除卻閑名字，一聽人呼作馬牛。
自越上還信步尋梅
作者：曾幾
朝代：宋

客子千里至，未曾款入門。
妻孥勞苦外，徑走江梅村。
江梅若有待，欲謝花猶存。
向人一笑粲，冷蘂生春温。
遶樹三匝已，投空雪飛翻。
歸來理夢事，淡月籠黄昏。
至日述事時江海大捷
作者：曾幾
朝代：宋

觀臺四望楚氛開，雲物輪囷瑞九垓。
大雪山陰消得盡，微陽井底放令回。
江心皁幟千艘沒，海角黄旗一騎來。
想像天顔知有喜，正衙入賀薦金罍。
致仕
作者：曾幾
朝代：宋

妻孥挽我奉真祠，老子婆娑正坐誰。
受祿功無一毫末，休官事有十年遲。
尚容款曲懸車地，絕勝倉皇易簀時。
請祝聖人千萬壽，小臣何敢望期頤。
舟中
作者：曾幾
朝代：宋

灘聲送我入嚴州，過得州來水漫流。
一夜好風潮信早，滿船明月荻花秋。
芭蕉
作者：曾幾
朝代：宋

以此葉陰涼，代彼青瑯玕。
但恐本質脆，不堪期歲寒。
苦雨
作者：曾幾
朝代：宋

儘道迎梅雨，能無一日晴。
窗昏愁細字，簷暗亂疏更。
未怪蛙爭席，真憂水冒城。
何由收積潦，簫鼔賽西成。
荔子
作者：曾幾
朝代：宋

異方風物鬢成斑，荔子嘗新得破顔。
蘭蕙香浮襟解後，雪冰膚在酒酣間。
絕知高味傾瑤柱，未覺豐肌病玉環。
似是看來終不近，寄聲龍目儘追攀。
荔子六言
作者：曾幾
朝代：宋

蕉葉定成噲伍，梅花應愧盧前。
金谷危樓魂斷，白州舊井名傳。
荷池
作者：曾幾
朝代：宋

名園中有十頃池，一錢不用君得之。
菱荷枯折小鴨睡，絕勝紅妝青蓋時。
蛙鳴莫作鼓吹想，亦莫問屬官與私。
讀書之暇招客飲，能有此樂非公誰。
落梅
作者：曾幾
朝代：宋

玉頰香肌委塵土，雪魄冰魂無處所。
一年春事頓成空，不必飄零似紅雨。
董令升舍人朋溪圖趙祖文筆也
作者：曾幾
朝代：宋

谷風不須歌，朋友道缺絕。
請歌伐木詩，歌罷聽吾說。
漢朝儒宗系，今代侍臣傑。
甘泉久論思，陽羡小休歇。
郊園谷幽幽，喬木覆清樾。
百禽鳴其間，相喚極可悦。
坐令公感慨，朋好苦難結。
不如侶荆溪，迥與世情别。
淡乎若無味，了不見凉熱。
是以樂從之，諸峰况羅列。
趙侯有能事，短紙藏曲折。
更作陶淵眀，飄颻弄明月。
蓮榭
作者：曾幾
朝代：宋

郎官一星幾時落，乃在水遶山圍間。
幽亭野彴不知數，青鞋庾菜何由閑。
眼前突兀見蓮榭，秋水泠然沼其下。
凌波仙子襪生塵，露冷風凄微月夜。
願公清凈如遠公，吾欲投合保社中。
冰雪肌膚攲翠蓋，看花心似太虛空。
薺
作者：曾幾
朝代：宋

盤餐到野薺，曳杖閑挑根。
幽人此味熟，俗子誰知津。
微物經品題，便作席上珍。
蘇秀道中大雨
作者：曾幾
朝代：宋

梅雨又時雨，蘇州仍秀州。
客行無六月，農事有三秋。
雲氣深鴻雁，烟波沒白鷗。
衰年慚愧汝，物役幾時休。
蘇秀道中自七月二十五日夜大雨三日秋苖以蘇喜而有作
作者：曾幾
朝代：宋

一夕驕陽轉作霖，夢回凉冷潤衣襟。
不愁屋漏牀牀濕，且喜溪流岸岸深。
千里稻花應秀色，五更桐葉最佳音。
無田似我猶欣舞，何况田間望歲心。
蘭畹
作者：曾幾
朝代：宋

深林以薌名，花木不知數。
一點無俗氛，蘭芽在幽處。
虎川
作者：曾幾
朝代：宋

嘯壑有於菟，吹波作奇字。
川上雪髯翁，文章政相似。
處守謝景思寄勸農詩次其韻
作者：曾幾
朝代：宋

使君小隊出田間，郤擁旌旗鼔吹還。
走送勞農詩俊逸，懸知領客事清閑。
坐曹已白兒時鬢，置酒聊朱病後顔。
無路從公上烟雨，夢魂長遶處州山。
蚊蠅擾甚戲作
作者：曾幾
朝代：宋

黑衣小兒雨打窗，斑衣小兒雷殷牀。
良宵永晝作底用，只與二子更飛揚。
開尊匕箸須一洗，破卷燈火尤相妨。
從來所持白羽扇，自許百萬猶能當。
安知手腕爲汝脱，以小喻大真成狂。
揮之使去定無策，葛帳十幅眠空堂。
朝喧暮鬨姑聽汝，坐待九月飛嚴霜。
蛺蝶
作者：曾幾
朝代：宋

不逐春風去，仍當夏日長。
一雙還一隻，能白或能黄。
戀戀不能已，翩翩空自狂。
訃功歸實用，終自愧蜂房。
螢火
作者：曾幾
朝代：宋

渾忘生朽質，直擬慕光輝。
解燭書帷靜，能添列宿稀。
當風方自表，带雨忽成微。
變滅多無理，榮枯會一歸。
衢僧送新茶
作者：曾幾
朝代：宋

齋腸得飽又逐去，午夢欲成還喚回。
定是僧家不堪此，滿匳青箬送春來。
西崦
作者：曾幾
朝代：宋

一重仍一掩，少有外人知。
杖屨歸來處，斜陽隱半規。
覓梅
作者：曾幾
朝代：宋

欲尋梅去不禁寒，宜著書籤研滴間。
聞道南坡開似雪，略分疏影到茶山。
觀四種梅·其一
作者：曾幾
朝代：宋

花信風從底處來，水邊探得一枝開。
箯輿日日溪南北，看盡江梅看臘梅。
觀四種梅·其二
作者：曾幾
朝代：宋

斬新梅蕊破東風，一樹鵝黄一樹紅。
不着鉛華元自好，未妨時世略相同。
言懷貽寓居
作者：曾幾
朝代：宋

郊居麥風凉，佛屋梅雨潤。
縈簾一炷香，隱几百念盡。
時從黄卷語，坐看青燈燼。
昏昏花亂眼，種種雪侵鬢。
懷哉佳友朋，久矣闕親近。
其誰破愁寂，令我生鄙吝。
及閑當過君，請以茗椀進。
言詩固不能，把酒亦無分。
許公華遺潘衡墨云其女所造也
作者：曾幾
朝代：宋

潘公之墨東坡訣，只今有女能傳業。
許郎來自大江西，手探玄圭出箱篋。
摩挲熟視家風在，款識明明筆奇絕。
見渠顔面得渠心，湛如瞳子堅如鐵。
晴窗大几石泓凈，未忍磨研令小缺。
冷金玉版姑試之，一點清光初漏泄。
廷珪去人端未遠，餘子何勞定優劣。
健婦果勝大丈夫，從此廬陵是黟歙。
詠南池
作者：曾幾
朝代：宋

衡門久棲遲，永日孰與儔。
既絕車馬喧，遂適林塘幽。
荷香因雨來，水鳥鳴相酬。
虛懷睨物表，可以觀天遊。
古來英雄人，何異貉一丘。
茫然不知歸，沒世隨波流。
詠城居
作者：曾幾
朝代：宋

盤碧棲寒結露居，虛封水戶食芙蕖。
錦雲長日來無定，蘿月通宵色有餘。
靜拂琴書尋密契，時因齋戒具甘蔬。
門穿藜徑裁塵跡，車馬無煩問廣閭。
詠旱三首·其一
作者：曾幾
朝代：宋

驕陽方施行，秋節已樹立。
田苗在膏肓，何道可副急。
雲雷不成雨，成雨初不濕。
咄咄逼中秋，爲霖恐無及。
詠旱三首·其三
作者：曾幾
朝代：宋

春雨接梅雨，便有水潦憂。
乞晴今幾日，又以憫雨求。
田苗雖向槁，尚冀什一收。
政恐穫稻月，沛淫不能休。
詠旱三首·其二
作者：曾幾
朝代：宋

邦人奉教條，久不知肉味。
潭龍不能神，土偶安足恃。
應真住蘭若，雲雨可立致。
胡不迎之來，明明有前事。
詠蠟梅
作者：曾幾
朝代：宋

花時冶遊郎，紛若一鬨市。
蠟梅空自芳，俗眼不稱意。
洗心無一塵，坐覺香細細。
乃知成風斤，要斲郢人鼻。
詩催
作者：曾幾
朝代：宋

練裙染翰初不惜，布袋寫真殊未來。
併作山房一奇事，臨岐更著小詩催。
諸人見和返魂梅再次韻
作者：曾幾
朝代：宋

蠟炬高花半欲摧，斑斑小雨學黄梅。
有時燕寢香中坐，如夢前村雪裏開。
披拂故令攜袖滿，横斜便欲映窗來。
重簾幽戶深深閉，亦恐風飄不得回。
諸公次韻予復次韻二首·其一
作者：曾幾
朝代：宋

瑣瑣紅英密綴枝，春風春物不差池。
諸君但辦樽前去，昨夜燈花報客知。
諸公次韻予復次韻二首·其二
作者：曾幾
朝代：宋

梅花過後杏花前，嫩蕊装成一蓋圓。
惱亂春風爲渠了，幽香破睡有明年。
謁徑山佛日杲禪師于虎丘
作者：曾幾
朝代：宋

此老雲相似，何天不往還。
打包龍井寺，持鉢虎丘山。
一别經年事，相逢半日間。
向來參底語，不墮有無間。
謁靈康廟
作者：曾幾
朝代：宋

玉霄峰外海西頭，即是衰翁所領州。
雲水茫茫長發興，春山疊疊未生愁。
舊時英物餘千載，勝地叢祠尙一丘。
苦雨凄風莫爲崇，與君同樂亦同憂。
謝人送壑源絕品云九重所賜也
作者：曾幾
朝代：宋

三伏汗如雨，終朝沾我裳。
誰分金掌露，來作玉溪凉。
别甑輭炊飯，小爐深炷香。
麴生何等物，不與汝同鄉。
謝宜春宰黄時舉惠冬筍二首·其一
作者：曾幾
朝代：宋

此君老去猶停雪，稚子生來亦耐寒。
記得長蔬山谷老，三珍錯落粲同盤。
謝宜春宰黄時舉惠冬筍二首·其二
作者：曾幾
朝代：宋

竹底春從雪底歸，煩君抱送玉嬰兒。
白頭無復迎船喜，只供江魚作許悲。
謝寄端硯四首·其一
作者：曾幾
朝代：宋

我居南楚君南越，遣騎持書致石泓。
未識松煤先一笑，向人鴝鵒眼能明。
謝寄端硯四首·其三
作者：曾幾
朝代：宋

治中長嘯得石硯，乞與衰翁一笑開。
小試松煤便終日，必知渠是下碞來。
謝寄端硯四首·其二
作者：曾幾
朝代：宋

名聲藉甚端溪硯，何況珍材琢下碞。
兔穎麝煤俱愜當，使君裁鑒果超凡。
謝寄端硯四首·其四
作者：曾幾
朝代：宋

管城子挾秋霜氣，絳縣人含松壑風。
不是端溪石居士，分甘棄置一生中。
謝柳全叔縣丞寄高麗松花
作者：曾幾
朝代：宋

幽人所住空山裏，老松皆作虯龍起。
但知樹底聽松風，不見風前落松子。
三韓華萼手自開，其間瑣碎如嬰孩。
請因賈客詔君長，二十餘年無使來。
謝胡帥餉酥
作者：曾幾
朝代：宋

虎頭骨相生來無，談天吻燥齋腸枯。
欲從底處覓膏潤，凝香燕寢烹牛酥。
鵝兒黄拂冰肌膚，關中穰下遠不如。
已令炊餅作十字，今晨盛饌非伊蒲。
謝路憲送蟹
作者：曾幾
朝代：宋

從來歎賞內黄侯，風味尊前第一流。
秖合蹣跚赴湯鼎，不須辛苦上糟丘。
謝送蠟梅二首·其一
作者：曾幾
朝代：宋

天将何物染江梅，白玉花成栗玉開。
一種暗香全似舊，小罌和雪送春來。
謝送蠟梅二首·其二
作者：曾幾
朝代：宋

化工團蠟作寒梅，絕勝牛酥點滴開。
不是前村深雪裏，蜜蜂應認暗香來。
謝鄭侍郎餉酒二首·其一
作者：曾幾
朝代：宋

尊中政爾空空然，忽有一壺來眼邊。
君知情快何所似，石澗怒流深夜泉。
謝鄭侍郎餉酒二首·其二
作者：曾幾
朝代：宋

鳴鞭走送徒紛然，開嘗政足甜中邊。
甘辛未省有如許，氣壓爛柯山下泉。
讀呂居仁舊詩有懷其人作詩寄之
作者：曾幾
朝代：宋

學詩如參禪，慎勿參死句。
縱橫無不可，乃在歡喜處。
又如學仙子，辛苦終不遇。
忽然毛骨換，正用口訣故。
居仁說活法，大意欲人悟。
常言古作者，一一從此路。
豈惟如是說，實亦造佳處。
其圓如金彈，所向若脫兔。
風吹春空雲，頃刻多態度。
鏘然奏琴筑，間以八珍具。
人誰無口耳，寧不起欣慕。
一編落吾手，貪讀不能去。
嘗疑君胸中，食飲但風露。
經年闕親近，方寸滿塵霧。
足音何時來，招喚亦云屢。
賤子當爲君，移家七閩住。
讀書
作者：曾幾
朝代：宋

散帙有佳趣，俗人那得知。
醉鄉非爲酒，坐隱不關棋。
几凈幽懷愜，窗明老眼宜。
一生無用處，又把教群兒。
讀書四首·其一
作者：曾幾
朝代：宋

黄卷中人最起予，病來相對卻成疏。
新凉試傍青燈看，猶有飛蚊小未除。
讀書四首·其三
作者：曾幾
朝代：宋

朝游夕泳一窗書，只要今吾勝昔吾。
未識此間真氣味，直緣聖處少工夫。
讀書四首·其二
作者：曾幾
朝代：宋

童子區區攻一藝，老生汲汲事三餘。
偶然領會忘言處，只有淵明解讀書。
讀書四首·其四
作者：曾幾
朝代：宋

勿謂微言久絕絃，六經正用此心傳。
假令壞壁無餘燼，日月堂堂故麗天。
負暄
作者：曾幾
朝代：宋

炙背茅簷日，雖貧辦不難。
趙衰真可愛，范叔一何寒。
蝨暖無遺索，書明得細看。
羲和有底急，薄暮更衣單。
賀曾裘甫得解
作者：曾幾
朝代：宋

南風盛事昔無聞，乃祖詞場筆有神。
一牓豪英收幾士，同年伯仲看三人。
今君科第欲驚世，他日文章當致身。
意惬歸來能訪我，亦令宗派倚生春。
贈外甥呂祖謙
作者：曾幾
朝代：宋

昔別溪南寺，奇龐總角兒。
傳聞不好弄，賸喜更能詩。
絃術真吾道，躬行是汝師。
掖垣家學在，何以徧參爲。
贈王明清
作者：曾幾
朝代：宋

吾宗擇婿得羲之，令子傳家又絕奇。
甥舅從來多酷似，弟兄如此信難爲。
贈疏山清老
作者：曾幾
朝代：宋

江西草堂清，道價直寰宇。
中分死心坐，親飲晦堂乳。
與人作陰凉，雨後散煩暑。
千林搖落後，鬰鬰松柏古。
厖頭覆霜雪，碧眼照針縷。
貫穿禪家流，領略我輩語。
居山専論道，餘事百不覩。
人言師疏慢，我但見媚嫵。
去年瀟湘來，叢席歷幾所。
踞堂號知識，說法若雲雨。
陰求乃翁事，未見一人舉。
請師長住世，此道要盟主。
杖拂有餘閑，時時入州府。
贈空上人
作者：曾幾
朝代：宋

我搴空門秀，得之古疏山。
斯人器玉壺，中有寶月寒。
四壁澹相對，安身一蒲團。
玲瓏六窗靜，竟日心猿閑。
時從禪那起，游戲于筆端。
當其參尋時，恣意雲水間。
松風潄齒頰，蘿月入肺肝。
政使不學詩，已見詩一斑。
況復用心苦，俗氛何由干。
今晨出數篇，秀色若可餐。
清妍梅著雪，圓美珠走盤。
乃知心鏡中，萬象紛往還。
皆吾所現物，摹寫初不難。
誰能效我輩，造語出險艱。
請師賸汲古，凈洗蔬腸酸。
坐令韓退之，收歛加巾冠。
贈趙判官壽卿二首·其一
作者：曾幾
朝代：宋

身爲高帝孫，面作寒士氣。
緣情德麟語，寫物大年意。
青雲無蘇黄，何以致後世。
窗明几靜間，是事且遊戲。
贈趙判官壽卿二首·其二
作者：曾幾
朝代：宋

得州敢爲榮，得士乃足詫。
此郎精琴書，不獨妙詩畫。
雖云于小道，舉不在人下。
無乃太不廉，誰知非譏罵。
贈閻德夫參議
作者：曾幾
朝代：宋

閻公才氣人無敵，列星官曹聲藉藉。
青雲垂上卻回頭，笑說鄉邦富泉石。
問君功業男兒事，禹重寸陰輕尺璧。
及身強健不勉旃，汲汲東臯恐非策。
答云種木須十年，種得成陰已頭白。
是以江濱五畝園，拄杖芒鞋日經畫。
即今臺榭數十處，花竹誰能計千百。
是中便足了一生，頗覺軒裳總無益。
我聞此語爲驚歎，耆境之間真迫窄。
元無三徑可就荒，乃知貧過陶彭澤。
想君舒嘯東臯上，不但淵明心莫逆。
神交又得王無功，一飯何嘗留俗客。
未妨獻納雲臺表，著繡晝行尋履跡。
會當稱是好林塘，門對諸峰一區宅。
辭召命呈子忱侍郎
作者：曾幾
朝代：宋

嬾慢無端世所遺，獨憐衰病少光輝。
惠然投我有華衮，何以報公無紵衣。
末學虛聲慚取譽，舊章多識恐成非。
侍郎清鑒懸明鏡，莫道塵埃一點飛。
返魂梅
作者：曾幾
朝代：宋

徑菊庭蘭日夜摧，禪房未合有江梅。
香今政作依稀似，花乃能令頃刻開。
笑說巫陽真浪下，寄聲驛使未須來。
爲君浮動黄昏月，挽取林逋句法回。
迪侄屢餉新茶二首·其一
作者：曾幾
朝代：宋

吾家今小阮，有使附書頻。
喚起南柯夢，持來北苑春。
顧余多下駟，況復似陳人。
不是能分少，其誰遣食新。
迪侄屢餉新茶二首·其二
作者：曾幾
朝代：宋

敕廚羞煮餅，掃地供爐芬。
湯鼎聊從事，茶甌遂策勳。
興來吾不淺，送似汝良勤。
欲作柯山點，當令阿造分。
述侄餉日鑄茶
作者：曾幾
朝代：宋

寶胯自不乏，山芽安可無。
子能來日鑄，吾得具風爐。
夏木囀黄鳥，僧窗行白駒。
談多轉生睡，此味正時須。
送呂倉部治先守齊安
作者：曾幾
朝代：宋

齊安剖竹要循良，分付吾家坦腹郎。
賸有江山連赤壁，略無訟獄到黄堂。
鈴齋晝永宜深念，邊鎖秋高合過防。
此地元之餘烈在，勉旃幸未鬢毛蒼。
送周仲固寺正提舉湖北茶鹽余建炎己酉歲嘗爲此官
作者：曾幾
朝代：宋

洞庭湖北飽知聞，嘗以輶軒犯楚氛。
遠有光華新令尹，分投閑散故將軍。
武陵源口自碧水，古德山頭多白雲。
一路澄清縱幽討，不妨書札細論文。
送周德修侍郎守武陵郡
作者：曾幾
朝代：宋

傾蓋江頭許定交，談經論事聽忘勞。
轍環萬里猶持橐，門掩三秋卻夢刀。
流水落花公境界，摘山煑海我官曹。
人生五馬從來貴，行樂何須歎二毛。
送尹叔之象州
作者：曾幾
朝代：宋

歳星一别又回天，貧賤交情老更堅。
傳世典型清徹骨，向人懷抱直如絃。
經營象郡三椽屋，漂泛龍城一葉船。
風雨蕭蕭雞自曉，此心常與子周旋。
送戚弼甫解官鹽場二首·其一
作者：曾幾
朝代：宋

聽說君中外，堂堂世上名。
文華張右史，正素老先生。
已上三年課，相期萬里程。
贈行無好句，聊用一杯傾。
送戚弼甫解官鹽場二首·其二
作者：曾幾
朝代：宋

訪舊今無幾，惟君昔有連。
笑談傾一坐，筆札富諸賢。
作惡又數日，從游經二年。
勉旃繩祖武，窮達自關天。
送方務德將漕廣西時余亦有此除
作者：曾幾
朝代：宋

壯時一别鬢成絲，忽漫同盤又語離。
底事不爲三日款，相逢猶是半年遲。
溪邊贈策正楊柳，境上開尊應荔枝。
莫歎嶠南荒絕好，光華最有遠人知。
送晁恭道侍郎守臨川
作者：曾幾
朝代：宋

才猷表表自名卿，何况傳家烜赫聲。
道院老人真乃祖，雪堂高弟是諸兄。
一牛鳴地正接跡，五馬行時尤見情。
擬峴登臨試回首，小軒應記碧山横。
送曾宏甫守天台
作者：曾幾
朝代：宋

此地多朋好，惟君似弟兄。
不堪輕作别，那得易爲情。
秋日行灕水，春風上赤城。
莫言無過雁，略不寄佳聲。
送曾宏甫守天台
作者：曾幾
朝代：宋

莫作陽關墮淚聲，丹丘勝事要君聽。
興公賦裏雲霞赤，子美詩中島嶼青。
天近豈無宣室召，地偏猶有草堂靈。
鑾坡飛上勤回首，記取來游舊客星。
送曾宏甫赴光山守
作者：曾幾
朝代：宋

千里光山去拊循，長淮練靜屬城闉。
開門自少公家事，領客寧無我輩人。
網戶得魚肌切玉，兵厨有酒色鎔銀。
老翁生死誰相訪，札翰時時到水濱。
送李似舉尚書帥桂州二首·其一
作者：曾幾
朝代：宋

桂林佳事我能言，四座停杯且勿喧。
人物豪華真樂國，江山清絕勝中原。
親嘗荔子薫風浦，靜對梅花小雪村。
邊鎖無虞庭少訟，不妨仙釋問真源。
送李似舉尚書帥桂州二首·其二
作者：曾幾
朝代：宋

整整三朝玉筍班，幾年流落奉祠官。
不令歸曳尚書履，亦合先登大將壇。
從昔南荒除帥重，只今西顧倚公寛。
長途不惜身爲御，欲上龍門自作難。
送李商叟
作者：曾幾
朝代：宋

好去皇華使，佳哉所領州。
職除天祿閣，家近岳陽樓。
一別誰青眼，相逢各白頭。
西來多驛騎，能寄短書不。
送李商叟秀才還臨川
作者：曾幾
朝代：宋

一春霧雨暗溪山，城北城南斷往還。
政是晴時君又去，望君煙艇有無間。
送洪州西山香城長老通公惠通
作者：曾幾
朝代：宋

聞說香城寺，孤峰靉靆間。
公今懷祖印，老去入鄉關。
穩泛春波水，深藏暮雨山。
筆頭多語句，寄我不當慳。
送王亞之
作者：曾幾
朝代：宋

執手河梁有贈言，檣烏端爲小留連。
無風浪起勤看客，不盡江來隱放船。
煙雨樓臺空夢到，雲天鴻雁只書傳。
不須更問西歸日，定是彤庭射策年。
送王宣子赴廬陵守
作者：曾幾
朝代：宋

秋風送遠廬陵守，車騎光華鬢未斑。
早歲名高天下士，同時身到海中山。
淹回二水分流處，邂逅千巖競秀間。
行矣衰翁如未死，錦衣白晝候君還。
送秘丞羅庭揚將漕湖北
作者：曾幾
朝代：宋

湖南八九州，海內清絕地。
與公白雞年，接翼鴻雁使。
高堂親八十，無復遠逰意。
奉承萬事了，趨走三節至。
詔書引上殿，帝曰汝國器。
置之蓬萊山，身亦典中秘。
乖離如許久，會念差足慰。
胡爲未暖席，歸與不可制。
人生故鄉樂，況攬澄清轡。
皇華遣使臣，光采寧有是。
紅塵跨鞍馬，老矣殊少味。
著鞭輸公先，吾亦從此逝。
送紹興帥湯相得請洞霄歸括蒼二首·其一
作者：曾幾
朝代：宋

武公入相不虛傳，奏牘求閑郤更前。
聖主閔勞天下士，詔書許作地行仙。
少微星分臨江左，大滌山門鎖日邊。
便以公歸良易耳，午橋雖好莫留連。
送紹興帥湯相得請洞霄歸括蒼二首·其二
作者：曾幾
朝代：宋

誰言富貴踐危機，永日深春故里歸。
烟雨高樓增意氣，蓬萊傑閣少光輝。
向來赤舄又遵陸，此去青鞋長掩扉。
畫戟門東是茅宇，鈴齋想像獨依依。
送紹興張耆年教授之永嘉學官
作者：曾幾
朝代：宋

海內孤寒士，江頭獨冷官。
胡爲涉脩阻，不肯近長安。
蠲紙無留筆，生枝不带酸。
名山天下少，行矣雪消殘。
送蘇伯益提幹代還侍下
作者：曾幾
朝代：宋

幕下官曹寄玉溪，溪邊野老借光輝。
齧氈校尉衝寒去，扇枕郎君觸熱歸。
大父正攜靈壽杖，尊公更著老萊衣。
贈行未說功名事，此事如公世上稀。
送賀子忱參議之官閩中
作者：曾幾
朝代：宋

越侯賓客有輝光，領袖今年得望郎。
詩似拾遺留劍外，才如處士去河陽。
到時晚荔論園買，舊日春茶洗盞嘗。
璧水同寮幾人在，賸將書疏及滄浪。
送路應求赴郢守
作者：曾幾
朝代：宋

一雨全清去路塵，石城風物話臨分。
了無獄訟勞官長，賸有江山奉使君。
樓上今誰能和曲，鼻端那復可揮斤。
吾人莫道知音少，千里歡謡入聽聞。
送逮子赴秋試江西漕司
作者：曾幾
朝代：宋

有詔詞場獵俊英，西風匹馬豫章城。
欲追諸父雁行上，肯逐群兒魚隊行。
金是莫邪當自必，璞非死鼠會相明。
筆端妙處還知否，萬里秋天壯氣横。
途中二首·其一
作者：曾幾
朝代：宋

鵓鳩晴雨報人知，更問農家底事宜。
村落泥乾收麥地，稻田水滿插秧時。
途中二首·其二
作者：曾幾
朝代：宋

小麥青青大麥黄，新蠶滿箔稻移秧。
綠陰馬倦休亭午，芳草牛閑臥夕陽。
通幽花徑
作者：曾幾
朝代：宋

一徑夾青葱，無人到幽處。
花發曉鶯啼，欣然得佳趣。
造侄寄人面毛竹杖四
作者：曾幾
朝代：宋

麥秋氣清和，槐夏日陰翳。
塊然守蓬蒿，何以破昏滯。
肩輿卒輩乏，徒步腳力費。
出門即林丘，散策空夢寐。
賸爲猶子憐，遽以此君至。
分明人面目，刻畫老根柢。
毛君又一奇，枝幹不少異。
想應開一束，妙簡得三四。
今晨入吾手，夷險可歷試。
芒鞋與周旋，白拂相嫵媚。
人生七十稀，況復已過二。
多謝汝扶持，無乃太晚計。
造侄寄建茶
作者：曾幾
朝代：宋

汝已去閩嶺，茶酒猶粲然。
買應從聚處，寄不下常年。
洗滌盧仝椀，提攜陸羽泉。
無人分得好，更憶仲容賢。
逮子以今歳正月十六日之毗陵而以十二月十五日還舍銓試第二且得新雛以詩示之
作者：曾幾
朝代：宋

不見吾兒久，今朝慰眼前。
分襟燈火夜，回櫂雪霜天。
中鵠令人喜，將雛得我憐。
一杯歡笑後，急急理塵編。
逮子作亭于官舍明清堂後種竹殆千竿余名其亭以留客取老杜竹深留客處之句因題二小詩云·其一
作者：曾幾
朝代：宋

行到竹窮處，有亭佳可遊。
境因吾子勝，客爲此君留。
娟凈經時雨，蕭梢六月秋。
豈無他草樹，涇渭不同流。
逮子作亭于官舍明清堂後種竹殆千竿余名其亭以留客取老杜竹深留客處之句因題二小詩云·其二
作者：曾幾
朝代：宋

種竹無他事，林間與客遊。
自應攜手入，安用閉門留。
靜可過僧夏，清宜對奕秋。
衰翁九節杖，來往亦風流。
逮子得龍團勝雪茶兩胯以歸予其直萬錢云
作者：曾幾
朝代：宋

移人尤物衆談誇，持以趨庭意可嘉。
鮭菜自無三九種，龍團空取十千茶。
烹嘗便恐成災怪，把玩那能定等差。
賴有前賢小團例，一囊深貯只傳家。
逮子赴湖南漕司舉寄之
作者：曾幾
朝代：宋

舉子忙如此，槐花細細開。
吾兒承詔去，有客附書來。
鶴髮風前帽，雞頭月下杯。
衰年餘幾許，勝日不同陪。
遊姑蘇張氏園二首·其一
作者：曾幾
朝代：宋

郭內名園舊所聞，扶攜老稺及良辰。
重重碧樹深留客，一一華堂極可人。
綠暗池塘初破夏，清和時節尙關春。
憑誰說與滄浪水，早晚芒鞋去問津。
遊姑蘇張氏園二首·其二
作者：曾幾
朝代：宋

雨近黄梅細不聞，破窗夜夜看星辰。
園林如許不行樂，魚鳥有知應笑人。
盛喜晴天容卜晝，絕憐小塢解藏春。
何妨著我閑田地，坐看垂楊夾廣津。
遊張公善權二洞四首·其一
作者：曾幾
朝代：宋

此邦勝處名天下，今日爭來入眼中。
笻杖一枝舟一葉，山行衝雨水衝風。
遊張公善權二洞四首·其三
作者：曾幾
朝代：宋

自疑身是洞中仙，才出張公又善權。
只道石田無用處，種成玉粒至今傳。
遊張公善權二洞四首·其二
作者：曾幾
朝代：宋

縵纓乳蓋張公洞，風馭雲軿定不無。
勿以衰翁作生客，舊時相識選仙圖。
遊張公善權二洞四首·其四
作者：曾幾
朝代：宋

善權石状說不盡，怪怪奇奇驚倒人。
大屋脩廊巖下路，凄風冷雨洞中春。
遊張公洞
作者：曾幾
朝代：宋

張公洞府未著腳，向人浪說游荆溪。
欲看直上翠羽蓋，不惜扶下青雲梯。
勁風翻動土囊口，暗水流出桃花蹊。
卻將深處問兒輩，一夕飛夢窮攀躋。
遊橋南竹園
作者：曾幾
朝代：宋

杖屨橋南訪此君，别君安否斷知聞。
苦遭積雨來爲祟，政得新晴爲解紛。
直幹萬餘森碧玉，高標一半入青雲。
人言歳暮於吾子，踏雪相看未當勤。
遊滄浪亭詩
作者：曾幾
朝代：宋

丘壑園林得我驚，茲遊便足了餘生。
飛來嶓冢横空翠，流出滄浪徹底清。
探討不遺幽士力，招邀難得主人情。
波間漁父還知否，已挂朝冠不濯纓。
遊虎丘
作者：曾幾
朝代：宋

誰能竟日把書看，蕩槳扶笻十里間。
未辦深藏豹林谷，不妨時到虎丘山。
秋來千頃境絕麗，老矣北窗人極閑。
忽見題名在塵壁，餘生那得許堅頑。
遊虎丘寺
作者：曾幾
朝代：宋

重遊吳子國，又入虎丘山。
長日挽人住，好風將我還。
兒童陪勝踐，長老記衰顔。
無復尹和靖，西菴空掩關。
遊靈川縣水洞
作者：曾幾
朝代：宋

清溪東南馳，礙此碧玉峰。
蛟龍夜相宅，奮迅生雷風。
剨開兩貝闕，鑿翠成珠宮。
坐令空洞處，一水油然通。
泉流百道來，投注萬斛鍾。
不知深幾許，湛若鎔青銅。
定應天下稀，豈但湘南雄。
嘉與二三子，葉舟渺相從。
周旋乳蓋底，蕩漾菱花中。
爲我告行客，無爲苦匆匆。
小酌清泠淵，洗汝塵坌胸。
過松江
作者：曾幾
朝代：宋

家在朱簾畫舫中，今朝誤入水精宫。
江澄不起無風浪，天遠長垂未霽虹。
酒熟杯盤供雪鱠，詩成島嶼落霜楓。
帆來帆去何曾歇，萬頃煙波屬釣翁。
過水東
作者：曾幾
朝代：宋

出郭市聲遠，過溪山色多。
稻畦春雨足，野水晚迎波。
客自無軒冕，今誰在澗阿。
相逢不相識，歸去夢松蘿。
過花橋
作者：曾幾
朝代：宋

溶溶水拍隄，了了花隔岸。
不著小橋通，令人方寸亂。
道中遇雨
作者：曾幾
朝代：宋

客子祈晴意未公，林間布穀勸春農。
雨師若有分風手，留取車輪一道通。
道逢王左丞不及避謝之二首·其一
作者：曾幾
朝代：宋

西風黄葉北門街，有句無人爲翦裁。
衝突前驅公會否，要求一語定敲推。
道逢王左丞不及避謝之二首·其二
作者：曾幾
朝代：宋

黄童白叟趁虛回，左轄車前撥不開。
記得綠槐陰御路，萬人辟易繡鞌來。
適越留别朱新仲
作者：曾幾
朝代：宋

扁舟綠漲漕渠時，解釋離懷政用詩。
管鮑交朋無變態，朱陳嫁娶有佳期。
長洲茂苑著身久，秦望鏡湖行腳宜。
二浙中間才一水，短書莫使寄來遲。
遺直堂·其一
作者：曾幾
朝代：宋

三孔吾渭陽，猶及見仲叔。
堂堂舍人公，再拜但喬木。
遺直堂·其三
作者：曾幾
朝代：宋

策登董相科，賦作長卿語。
劉牢出外甥，愧我不如古。
遺直堂·其二
作者：曾幾
朝代：宋

長身一庭中，勁氣九霄上。
思公立朝時，澟澟不可向。
遺直堂·其五
作者：曾幾
朝代：宋

元祐幾閱歳，諸公一無遺。
吾舅典型在，神明力扶持。
遺直堂·其六
作者：曾幾
朝代：宋

柏葉松其身，在時公手植。
雜樹誰所栽，一錢初不直。
遺直堂·其四
作者：曾幾
朝代：宋

老柏蜀人愛，甘棠召南思。
領客清樾下，作詩詠歌之。
避寇遷居郭內風雨凄然鄭顧道餉酒
作者：曾幾
朝代：宋

煙雨昏昏一月梅，全家避賊寄城隈。
欲尋碧落侍郎去，遽沐青州從事來。
令我妻孥爭洗盞，想公伯仲政傳杯。
安能鬰鬰久居此，且傍茶山松徑回。
還守台州次陸務觀贈行韻
作者：曾幾
朝代：宋

蟬噪高柳岸，鷺飛遠沙汀。
蕭然感予懷，清靜游神庭。
老樹失故綠，殘芳謝微馨。
胡爲趣召節，日日晨昏星。
放纜西興渡，落帆浙江亭。
恭惟陛下聖，萬國瞻儀刑。
黼座懸日月，孤燈耿熒熒。
况復如許病，自知不能廷。
所以乞閑散，庶幾守沈冥。
方虞秋霜嚴，翻得春露零。
再聞芸草香，一洗海物腥。
父老喜我來，無異化鶴丁。
兒童喜我來，小駟騎青青。
諒有隔生契，不然定誰令。
四海習鑿齒，幾年讀書螢。
新詩中律呂，雖美無人聽。
鳴聲勿浪出，坐待軒皇伶。
郡中禁私釀嚴甚戲作
作者：曾幾
朝代：宋

結交歡伯無他腸，小槽竊比顧建康。
此身忽墮禁酒國，何路得到無功鄉。
官酤快甚夏酌水，齋釀愜于冬飲湯。
客來且復置是事，北焙薦椀春風香。
郡中迎懷玉山應真請雨得之未沾足
作者：曾幾
朝代：宋

憫雨連三月，爲霖抵萬金。
小垂開士手，足慰老農心。
果欲千倉積，猶須一尺深。
病夫渾不寢，危坐聽佳音。
郡齋偶成
作者：曾幾
朝代：宋

臥病江東久，饑驅強作官。
年豐雙雪鬢，心事一蒲團。
簾影垂晝寂，竹陰生夏寒。
無人知老子，於此有餘歡。
鄧帥寄梅并山堂酒
作者：曾幾
朝代：宋

甓社湖邊路，詩筒得報回。
舊時雲液酒，新歳雨肥梅。
不是園官送，真成驛使來。
鬢毛都白盡，更著此花催。
鄭侍郎家瑞香花盛開而未賞戲贈二首·其一
作者：曾幾
朝代：宋

瑞香花發去年枝，愜對君家白玉池。
複幕重簾開欲徧，馨香少有外人知。
鄭侍郎家瑞香花盛開而未賞戲贈二首·其二
作者：曾幾
朝代：宋

移春小檻綠樽前，記得花頭數尺圓。
傳語鄭荘修故事，錦薰籠畔過年年。
鄭侍郎折贈白芍藥
作者：曾幾
朝代：宋

奇葩天遣殿芳叢，一朵瑤臺月下逢。
黄遶腰間空自貴，紅潮頰上莫爭穠。
如何風日許姸暖，更著衣裳能疊重。
定是揚州玉樓子，略無佳句與形客。
鄭侍郎招賞瑞香
作者：曾幾
朝代：宋

浮花雖不多，要是乏美質。
前庭錦烘籠，君向何許得。
色香極穠麗，裁翦極細密。
複幕重簾開，毋令犯風日。
鄭侍郎招賞瑞香感舊有作
作者：曾幾
朝代：宋

鄭驛留賓處，看花又一年。
香囊依葉密，錦繖向人圓。
子敬新游岱，吾宗復在邊。
小詩相促迫，感舊一凄然。
鄭侍郎送蠟梅次韻三首·其一
作者：曾幾
朝代：宋

折來梅與句爭清，強和餘音本不能。
欲向都官論一字，略無佳處似詩僧。
鄭侍郎送蠟梅次韻三首·其三
作者：曾幾
朝代：宋

江梅難以蠟妆成，女手雖工未必能。
香氣惱人眠不著，若爲學得定中僧。
鄭侍郎送蠟梅次韻三首·其二
作者：曾幾
朝代：宋

小瓶梅映短檠燈，幽興何人似我能。
枉沐歌詞無用處，維摩詰是在家僧。
鄭深道餞曾宏甫台州之行見招風雨不能度溪橋作此贈宏甫
作者：曾幾
朝代：宋

一觴相屬費招呼，况復吾宗攬轡初。
春雨春風俱作惡，溪南溪北頓成疏。
刻殘紅蠟君哦句，挑盡青燈我讀書。
細故乖違猶似此，功名不必問何如。
鄭顧道招賞瑞香
作者：曾幾
朝代：宋

山城底處不春風，未似畱賓鄭驛中。
家釀篘成玉池水，檻花移得錦薰籠。
已將故事來招我，不著新詩去惱公。
從此溪南溪北路，桃蹊一任雨繁紅。
鄭顧道衝雨見過
作者：曾幾
朝代：宋

荷橐臨門門未開，多泥窮巷遍蒼苔。
始知猶勝杜陵老，舊雨客來今亦來。
醉石
作者：曾幾
朝代：宋

冷石磨青瑤，客至相與飲。
醉倒不用扶，真成一高枕。
重陽
作者：曾幾
朝代：宋

老去長爭一寸陰，良辰物色負幽襟。
中秋素月偏離畢，九日黄花未散金。
蓓蕾不妨供小摘，茱萸聊復伴孤斟。
重陽何必今朝是，從此籬邊日訪尋。
錢仲修餉新蟹
作者：曾幾
朝代：宋

開奩破殻喜新黄，此物移來所未嘗。
一手正宜深把酒，二螯已是飽經霜。
橫行足使班寅懼，乾死能令瘧鬼亡。
畢竟爬沙能底事，祇應大嚼慰枯腸。
錢生遺笻竹斑杖戲作
作者：曾幾
朝代：宋

笻山美竹天下聞，有客錢氏之礽雲。
自言吾祖嫌杖晚，贈子九節斑爛文。
尋幽已得濟勝具，傍險更策扶危勳。
同行安用木上座，一日不可無此君。
長淮有感
作者：曾幾
朝代：宋

目送長淮去不回，登臨萬感集層臺。
波間定有隋渠水，曾向大梁城下來。
長至日述懷兼寄十七兄
作者：曾幾
朝代：宋

老來愈覺白駒忙，眼看重陽又一陽。
心似死灰飛不起，技如寒日短中長。
厭看賓客空投謁，強對妻孥略舉觴。
回首山陰酬勸地，應憐鴻雁不成行。
陳卿又和三首而仲通判亦三作嚴教授再賦皆有見及語予不可以無言故復次韻
作者：曾幾
朝代：宋

官屬邃中書，朝班高太府。
陳卿棹臂去，偃仰一茅宇。
臨池看魚樂，坐樹聽鳥語。
脩竹手所栽，薪萌爭上土。
天開重新運，聖作萬物覩。
會合如風雲，吹嘘者龍虎。
陳卿落閑處，問孰與爲伍。
毛穎傳中人，渠儂適成五。
詩章出咳唾，流派考宗祖。
仲嚴更獻酬，胸次非小戶。
覽觀不暇給，爛若花藥圃。
可畏韻險艱，浮梁裊相拄。
陸務觀效孔方四舅氏體倒用二舅氏題雲門草堂韻某亦依韻
作者：曾幾
朝代：宋

陸子家風有自來，胸中所患郤多才。
學如大令倉盛筆，文似若耶溪轉雷。
襟抱極知非世俗，簿書那解作氛埃。
集賢舊體君拈出，詩卷從今盥水開。
陸務觀讀道書名其齋曰玉笈
作者：曾幾
朝代：宋

自生民以來，未有夫子盛。
六經更百代，略不覩疵病。
瞿聃書角立，亦各談性命。
空門甚宏放，果報駭觀聽。
是以雖至愚，讀者無不敬。
周時柱下史，設教本清靜。
至今五千言，談若鼔鐘磬。
雖爲二郗諂，秖作二何佞。
遂令黄冠徒，冷落度晨暝。
賢哉機雲孫，道眼極超勝。
殺青貝多葉，收貯腹中竟。
慨然發琅函，窗白棐几凈。
三家一以貫，不事頰舌競。
吾皇漢孝文，恭已民自定。
願君益沈涵，持以奉仁聖。
遠師曹相國，下視劉子政。
雨二首·其一
作者：曾幾
朝代：宋

秋冬久不雨，氣濁喜雲生。
麥隴崇朝潤，茅檐徹夜聲。
初來斷幽徑，漸密雜疏更。
賴有牆陰薺，離離已可烹。
雨二首·其二
作者：曾幾
朝代：宋

薄晚初霑洒，清晨更慘悽。
魚寒拋餌去，鴉濕就簷棲。
幽澗濺濺溜，長堤淺淺泥。
一杯持自賀，吾事在鋤犁。
雨夜
作者：曾幾
朝代：宋

一雨遂通夕，安眠失百憂。
窗扉淡欲曉，枕簟冷生秋。
畫燭爭棋道，金尊數酒籌。
依然錦城夢，忘卻在南州。
雪中次韻
作者：曾幾
朝代：宋

積雪何所待，凍雲終未開。
有時聞瀉竹，無路去尋梅。
只欲關門臥，誰能蕩槳來。
辟寒須底物，正乏麴生才。
雪中登王正中書閣
作者：曾幾
朝代：宋

對雪同誰語，登樓似欲仙。
人家修月戶，丈室散花天。
山擁鉤簾外，江横隱几前。
寒深落雁渚，清集釣魚船。
扶病從摩詰，銷憂得仲宣。
展書明細字，烹茗濕疏烟。
月好還同夢，詩成已下弦。
明年儻相憶，一爲到關邊。
雪中陸務觀數來問訊用其韻奉贈
作者：曾幾
朝代：宋

江湖迥不見飛禽，陸子殷勤有使臨。
問我家居誰暖眼，爲言憂國只寒心。
官軍渡口戰復戰，賊壘淮壖深又深。
坐看天威掃除了，一壺相賀小叢林。
雪作
作者：曾幾
朝代：宋

臥聞微霰卻無聲，起看階前又不能。
一夜紙窗明似月，多年布被冷于冰。
履穿過我柴門客，笠重歸來竹院僧。
三白自佳晴亦好，諸山粉黛見層層。
雪後月窗戲題
作者：曾幾
朝代：宋

青女翻空一笑開，天花散盡更徘徊。
嫦娥相與有瓜葛，也向讀書窗下來。
雪後梅花盛開折置燈下
作者：曾幾
朝代：宋

滿城桃李望東君，破臘江梅未上春。
窗几數枝逾靜好，園林一雪倍清新。
已無妙語形容汝，不用幽香觸撥人。
迨此暇時當舉酒，明朝風雨恐傷神。
雪晴
作者：曾幾
朝代：宋

未快溪橋踏雪心，朝陽已復上遙岑。
可憐昨夜瓊瑤跡，化作春泥尺許深。
雪晴
作者：曾幾
朝代：宋

衾裯一夜冷于冰，雪事心知作得成。
自起穴窗看不見，卻來攲枕聽無聲。
下牀走報童心喜，開戶驚呼老眼明。
晴日垂簷白銀塔，怪奇亦復可憐生。
雪臺
作者：曾幾
朝代：宋

白晝俯層臺，千山萬山月。
若不犯高寒，安知此奇絕。
題南嶽銓德觀秋聲軒
作者：曾幾
朝代：宋

月明雁叫遠，露下蟬號寒。
幽幽草蟲泣，索索梧葉乾。
愁人知秋早，聽此良獨難。
竹君南北美，佩服青琅玕。
天風一披拂，庭宇聲珊珊。
靈宫蔭老樾，别館如深山。
心凈鑒止水，眼明揖千竿。
虛籟自然奏，有琴不須彈。
世議大可厭，市聲無少閑。
不如聽君語，竟日簾垂間。
題壽樟亭
作者：曾幾
朝代：宋

大屋連甍小容足，棟宇以來非一木。
豫章不是十圍樗，受命于天何得獨。
君莫厭老大蓬蒿間，應龍虹梁果非福。
虛堂晝靜聞丁丁，溜雨枯皮在空谷。
題天衣寺
作者：曾幾
朝代：宋

布襪青鞋踏欲無，登山臨水未成疏。
十峰雙澗天衣寺，萬壑千巖總不如。
題巾山廣軒次韓无咎韻
作者：曾幾
朝代：宋

鈴齋偪仄未銷憂，暇日聊爲帢幘遊。
喬木中間藏古寺，籃輿直上得名流。
豈無雲水連孤嶼，亦有山林望一州。
後日玉霄峰頂去，憶經行處爲回頭。
題張彦實舍人墓下湧泉亭
作者：曾幾
朝代：宋

紫薇花底人，去作泉下夢。
佳城閉青春，風木號永痛。
寒泓孰出之，甘冽可抱甕。
乃知主地神，效此清凈供。
汲引入中廚，色味勝乳湩。
老龍來試詩，事有萬鈞重。
寄聲松大夫，并語石翁仲。
俱修護持職，以遺雲來用。
題徐子禮自覺齋時子禮爲江陰抱麾之行
作者：曾幾
朝代：宋

徐子長吟復短吟，奇書窗下日幽尋。
誰知密密深深地，參得明明了了心。
千里澄江空更濶，中秋素月古猶今。
使君胸次端如許，願以餘光照所臨。
題意大師房
作者：曾幾
朝代：宋

頭白高僧心已灰，石菖蒲長水蕉開。
莊嚴茗事爐煙起，不用關防俗子來。
題摘蔬亭
作者：曾幾
朝代：宋

幽畦小雨餘，一一錦繡段。
春日細春盤，懸知咄嗟辦。
題方氏清芬閣用范文正公韻
作者：曾幾
朝代：宋

勝絕登臨地，桐江占十分。
省郎才不世，御史氣如雲。
遂使芝蘭秀，俱能錦繡文。
諸孫又如許，百代有清芬。
題東臯
作者：曾幾
朝代：宋

市聲俱不聞，野色良可喜。
聽公北宅住，還我東臯子。
題無熱軒
作者：曾幾
朝代：宋

一溪喬木陰，六月火雲冷。
門外有行人，寒泉思汲井。
題盛彦光少府丘壑軒
作者：曾幾
朝代：宋

何許覓丘壑，不専在山林。
胸次儻蕭散，市朝有幽尋。
只今謝幼輿，超然抱遐心。
俯仰得佳趣，何嘗日登臨。
我雖非夔曠，粗亦能賞音。
不用一再鼓，山高水深深。
題程伯禹給事漫吾亭
作者：曾幾
朝代：宋

漫郎専一溪，萬事俱不理。
胡爲墮我相，名字出奇詭。
山林軒冕歟，等是寄焉耳。
程公榜亭意，道眼深照此。
端居亦偶然，小出聊復爾。
宣城幻事了，郤夢歸故里。
結廬澄潭上，盡室清鏡裏。
木陰凉夏簟，荷氣馥秋水。
遥岑招不來，爲我列窗几。
昔吾與今吾，念念如脱屣。
心期次山外，人要安石起。
公勿賦遠遊，行應去天咫。
題臨川宰徐伯章心遠軒
作者：曾幾
朝代：宋

徐侯心萬里，身墮百里中。
政以詩禮庭，上有鶴髪翁。
豈無敲榜喧，不入丘壑胸。
開軒寄遠韻，几凈窗玲瓏。
竹影落夏簟，水光搖秋空。
一對鳧鶩行，萬里牛馬風。
悠然見南山，不與俗眼同。
徐侯歸去來，三徑資已豐。
身將心共遠，勿爲督郵恭。
題退軒
作者：曾幾
朝代：宋

求名恐顛隮，求道戒進取。
誰知郤行人，可以超萬古。
題陸務觀草堂
作者：曾幾
朝代：宋

草堂人去客來遊，竹筧泉鳴山更幽。
向使經營無陸子，殘僧古寺不宜秋。
題雙巖堂
作者：曾幾
朝代：宋

老子徜徉地，岩幽想像間。
綠陰城角路，青嶂屋頭山。
簿領惟生睡，壺觴不解顔。
使人留眼處，龕壁字回環。
題黄嗣深家所蓄惠崇秋晚畫
作者：曾幾
朝代：宋

叢蘆受風低，積潦得霜淺。
沙勻洲渚凈，水澹鳧鴨遠。
禪扉掩晝夜，短紙開秋晚。
欲問此間詩，半山呼不返。
風月堂二首·其一
作者：曾幾
朝代：宋

西湖地僻少人知，隱吏官曹占作池。
浩蕩芙蕖風過夜，扶疏楊柳月明時。
雖多不用一錢買，縱少足供千首詩。
但使尊中深貯此，巵刀細薄可無饑。
風月堂二首·其二
作者：曾幾
朝代：宋

青羅熨鏡正揩磨，上有虛堂發興多。
大熱端能排酷吏，廣寒只合在嫦娥。
又成畫舫珠簾去，可奈紅妝翠蓋何。
縱使曲肱無别夢，一尊風月弄婆娑。
食楊梅三首·其一
作者：曾幾
朝代：宋

年年梅裏見諸楊，火齊堆盤更有香。
風味十分如荔子，何妨盛著絳紗囊。
食楊梅三首·其三
作者：曾幾
朝代：宋

饒陽接種江南少，越上楞梅天下無。
梅熟應同兒輩喫，有兄八十住東吳。
食楊梅三首·其二
作者：曾幾
朝代：宋

一月如繩雨瀉簷，只言新竹漸多添。
豈知政負幽人腹，不放楊梅蜜樣甜。
食淮白魚二首·其一
作者：曾幾
朝代：宋

十年不踏盱眙路，想見長淮屬玉飛。
安得玻瓈泉上酒，藉糟空有白魚肥。
食淮白魚二首·其二
作者：曾幾
朝代：宋

帝所三江带五湖，古來修貢有淮魚。
上方無復蠙珠事，玉食光輝郤要渠。
食牛尾貍
作者：曾幾
朝代：宋

生不能令鼠穴空，但爲牛後亦何功。
不如醉臥糟丘底，猶得聲名異味中。
食筍
作者：曾幾
朝代：宋

花事闌珊竹事初，一番風味殿春蔬。
龍蛇戢戢風雷後，虎豹斑斑霧雨餘。
但使此君常有子，不憂每食歎無魚。
丁寧下番須留取，障日遮風卻要渠。
食蜂兒有感
作者：曾幾
朝代：宋

蜂兒雖小物，各自有君臣。
奪食已非義，焚巢兹不仁。
殺身緣底罪，作俑定何人。
不憚高論直，寧辭遠送珍。
解包顔有喜，入坐齒生津。
海錯休前列，山肴且不陳。
其誰心惻怛，爲汝鼻酸辛。
願下孩蟲令，恩傾雨露春。
食酥二首·其一
作者：曾幾
朝代：宋

貢包分自浙西東，函谷金城在眼中。
泛酒煎茶俱愜當，滿前臘雪化春風。
食酥二首·其二
作者：曾幾
朝代：宋

土酥絕類穆家兒，好著崔家飣坐梨。
如夢甘寒千百顆，雪肌相伴出關西。
香寂圃
作者：曾幾
朝代：宋

陂陀茶山西，草樹無空空。
呼兒鋤其荒，花木亂栽種。
葩華以時折，薌澤得風送。
真成摩詰病，幻出天女供。
游人等蜂蜨，晴日競喧哄。
靈堅不自持，玉隴紛一鬨。
誰知根塵間，境界極空洞。
誠能返其流，當見寂不動。
花飛已無蹤，香過忽如夢。
于焉自聞聞，爾乃得大用。
馮縣丞墨花
作者：曾幾
朝代：宋

君持松煤與研滴，慘澹不言生百物。
胸中自無俗子韻，落筆乃有此氣骨。
江梅正爾不施丹，爲我拂拭爲清寒。
一枝早晚到窗几，定作月影横斜看。
駕月橋
作者：曾幾
朝代：宋

伐木梁清淺，扶藤日幾回。
嫦娥與牛女，昔日度橋來。
高郵無梅花求之于揚帥鄧直閣
作者：曾幾
朝代：宋

送臘臘垂盡，迎春春欲回。
如何萬家縣，不見一枝梅。
有客幽尋去，無人遠寄來。
揚州何遜在，政用小詩催。
鳴水驛
作者：曾幾
朝代：宋

一道溪流百轉深，挼藍如色珮如音。
青蔬幾葉來何處，知有幽人底事尋。
黄嗣深尚書自仰山來惠茶及竹薰爐
作者：曾幾
朝代：宋

茗椀中超舌界，薫爐上悟香塵。
坐我集雲峰頂，對公小釋迦身。
黄嗣深尚書自臨川省其兄嗣文戶部于宜春用元明魯直唱題李生墨竹梅
作者：曾幾
朝代：宋

紛紛畫手調紅綠，好以桃花配叢竹。
豈無短紙作江梅，雪裏溪邊太幽獨。
李侯胸中有佳處，研滴松煤聊寓目。
與梅擇對無可人，分付此君真不俗。
淡煙小雨空濛地，何得月明疏影足。
始知璀璨出斜枝，詩畫古來真一族。
黄嗣深尚書見訪
作者：曾幾
朝代：宋

騎氣初占客至，履聲忽報公來。
不亂空庭鳥雀，何妨滿席塵埃。
黄香梅
作者：曾幾
朝代：宋

雪裏何人作道装，冰綃重疊色鵝黄。
染時定著薔薇露，雨洗風吹故自香。
龍溪新亭
作者：曾幾
朝代：宋

不識梯山路，今聞駕壑橋。
蛟龍深窟宅，松竹半雲霄。
與子成二老，由來非一朝。
崖藤如暫寄，還往肯辭遙。
一晝千萬思
作者：曾鞏
朝代：宋

一晝千萬思，一夜千萬愁。
晝思復夜愁，晝夜千萬秋。
故人遠爲縣，海邊勾踐州。
故人道何如，不間孔與周。
我如道邊塵，安能望嵩丘。
又若澗與溪，敢比滄海流。
景山與學海，汲汲强自謀。
愁思雖爾勤，故人得知不。
一鶚
作者：曾鞏
朝代：宋

北風萬里開蓬蒿，山水洶洶鳴波濤。
嘗聞一鶚今始見，眼駛骨緊精神豪。
天昏雪密飛轉疾，暮略東海朝臨洮。
社中神狐倏閃內，腦尾分磔垂弓櫜。
巧兔獰鷄失草木，勇鷙一下崩其毛。
窟穴呦呦哭九子，帳前活送雙青猱。
啁啾燕雀誰爾數，駭散亦自亡其曹。
勢疑空山竭九澤，殺氣已應太白高。
歸來礧嵬載俎豆，快飲百甕行春醪。
酒酣始聞壯士嘆，丈夫試用何時遭。
丁亥三月十五日
作者：曾鞏
朝代：宋

茫茫月色如溪沙，萬里不有纖雲遮。
今年寒氣爭春來，雪大如掌隨驚雷。
臨川城中三月雨，城東大丘汩爲渚。
天地慘慘無開時，常恐蟄死和與羲。
此時謂月水中沒，溺入蛙腸那復出。
豈知今夜月光圓，照徹萬物無遺偏。
人間有人司重輕，安得知汝有時明。
丁元珍挽詞二首·其一
作者：曾鞏
朝代：宋

翰墨金聲遠，神情玉氣溫。
節廉貧愈見，風義老彌惇。
舊學資詳正，新儀屬討論。
誰憐一麾出，終不反修門。
丁元珍挽詞二首·其二
作者：曾鞏
朝代：宋

從軍王粲筆，記禮后蒼篇。
謾有殘書在，能令好事傳。
鵩來悲四月，鶴去遂千年。
試想長橋路，昏昏隴隧烟。
七星杉
作者：曾鞏
朝代：宋

古杉蒼蒼橫斗文，其幹十圍陰蔽野。
應到夜深山月來，林色天光迷上下。
七月一日休假作
作者：曾鞏
朝代：宋

初秋尚苦暑，歸沐乃君恩。
地閑少來客，日晏猶閉門。
家乏念藜藿，開顔無一樽。
况復辭貌拙，敢隨車馬奔。
盥濯何所事，讀書坐前軒。
豈堪當世用，空味古人言。
頗喜市朝內，獨無塵土喧。
終年但如此，真竊大官餐。
七月十四日韓持國直廬同觀山海經
作者：曾鞏
朝代：宋

高閣在清禁，長軒憑廣虛。
御幄閟圖象，依然臨幸餘。
翠甓布天路，黄簾分直廬。
一雨清景早，稍凉秋興初。
解带就君坐，臨床闚素書。
山海所錯出，飛潛類紛如。
此語果虛實，遺編空卷舒。
自笑正豕亥，更微注蟲魚。
君材合遠用，就此固已疏。
如我乃斯幸，地閑容誤居。
竹影散良席，花香浮廣裾。
俯仰自足適，歸時更當徐。
上人
作者：曾鞏
朝代：宋

金節橫光馬珂鬧，瑞鶻宮袍腰玉繞。
烟沙轣轆高軒過，路上千人瞻羽纛。
瑶魁精彩浮蒼龍，江城四面生春風。
城中壞屋書籤碧，有客苦吟連旦夕。
麻衣塵暗抱書泣，歲暮黄粱不供食。
白日曈曨望龍坂，坐上一言寒可暖。
西入天關灑霖雨，須惜窮鱗在泥土。
上元
作者：曾鞏
朝代：宋

金鞍馳騁屬兒曹，夜半喧闐意氣豪。
明月滿街流水遠，華燈入望衆星高。
風吹玉漏穿花急，人近朱闌送目勞。
自笑低心逐年少，祇尋前事撚霜毛。
上巳日瑞聖園錫燕呈諸同舍
作者：曾鞏
朝代：宋

北上郊原一據鞭，華林清集綴儒冠。
方塘渰渰春先淥，密竹娟娟午更寒。
流渚酒浮金鑿落，照庭花並玉闌干。
君恩倍覺丘山重，長日從容笑語歡。
上杜相三首·其一
作者：曾鞏
朝代：宋

天扶昌代得忠良，坐以材謀鎮廟堂。
萬里聲名開學校，四方根本勸農桑。
從容賢路通江海，慷慨公心貫雪霜。
謙讓黑轅歸太早，空令終古愛餘芳。
上杜相三首·其三
作者：曾鞏
朝代：宋

轉覺憂餘好尚孤，較量唯合老葭蒲。
聖賢可是隨時拙，正直由來濟世迂。
生事有親甘釣築，客情無力買山湖。
天邊愁絕傷離苦，台象空看照宋都。
上杜相三首·其二
作者：曾鞏
朝代：宋

翊戴唐虞旦暮中，忽將符節撫山東。
憶歸慷慨無私計，抗疏頻煩有古風。
世路一人知進退，士林當日計窮通。
壽觴須祝年年喜，舊德華夷望更隆。
上杜相公
作者：曾鞏
朝代：宋

水爲舟楫旱爲霖，社稷生民注意深。
豈謂便辭黄閣議，翻然求就紫芝吟。
始終好古儒林士，進退憂時國老心。
只有聲名隨日遠，不令功被管弦音。
上翁嶺
作者：曾鞏
朝代：宋

放車秋厓望，所得過舊聞。
初疑古軸畫，山水秋毫分。
時見厓下雨，多從衣上雲。
濯足行尚側，心憂踏天文。
八荒正摇落，獨餘草木薰。
但覺耳目勝，未知筋力勤。
顛毛已種種，世患方紛紛。
何當嘯吟此，日與樵蘇群。
不飲酒
作者：曾鞏
朝代：宋

不飲酒，不善諧，少年醒眼看花開。
况從多病久衰耗，自顧白髪垂毰毸。
縱遇花時少情思，經春不曾銜酒杯。
布穀但憂天雨少，提壺謾聞山鳥催。
且坐蒲團紙窗暖，兩衙退後睡敦敦。
丹霞洞
作者：曾鞏
朝代：宋

麻姑石壇起雲霧，常意已極高峰顛。
豈知造化有神處，別聳翠嶺參青天。
長松桀柏枝嵬砢，中畫一道如流泉。
林風颼飀滿丘壑，山鳥嘲哳凌飛烟。
山腰古亭豁可望，下見秋色清無邊。
忽驚陰崖勢回合，中抱幽谷何平圓。
初誰鑿險構樓觀，更使遶舍開芝田。
令人到此毛骨醒，欲構老筆丹青傳。
羌夷干戈今未解，天地瘡痏誰能痊。
大厦棟梁置沙莽，肯復顧眄桷與椽。
吾徒於時直何用，欲住未得心茫然。
之南豐道上寄介甫
作者：曾鞏
朝代：宋

應逮冒煩暑，驅馳山水間。
泥泉沃渴肺，沙風吹汗顔。
疲驂喘沫白，殆僕負肩殷。
仰嗟旱雲高，俯愛芳陂潺。
空郵降塵榻，凈館排霞關。
城隍壯形勢，岡谷來回環。
紅芰姹相照，翠樹鬰可攀。
野苗雜青黄，雨露施尚慳。
巫覡謁群望，簫鼓鳴空山。
憂農非吾職，望歲竊所嘆。
憩當午日烈，行瞻月初彎。
星斗弄光彩，羅絡竈火斑。
跋履雖云倦，桑梓得暫還。
林僧授館舍，田客攀鞍鐶。
吾心本皎皎，彼詬徒㘖㘖。
方投定鑑照，即使征馬班。
相期木蘭楫，蕩漾窮川灣。
九月九日
作者：曾鞏
朝代：宋

凄凄風露滋，靡靡塵靄屏。
已忻廬舍清，未苦裘褐冷。
眠食味尤嘉，起坐日尚永。
虛天照積水，精鑑出幽礦。
石瑩見山稜，林疏覺窗冏。
黄花宿蕊破，艷艷晨妝靚。
頻尋遠逕香，每愛蒼池影。
爲誰佳色鮮，慰我貧齋靜。
寒醅出家法，異果得他境。
甘腴饌新兔，醜怪薦修蠯。
幽閑重時節，老大珍物景。
獻酬興未薄，比諷思猶騁。
况同親戚歡，詎匪田野幸。
俱醉任棲鴉，燭炬尚可秉。
亂山
作者：曾鞏
朝代：宋

亂山深處轉山多，此地栖身奈遠何。
莫問吾親在何處，舉頭東岸是新羅。
二月八日北城閑步
作者：曾鞏
朝代：宋

土膏初動麥苗青，飽食城頭信意行。
便起高亭臨北渚，欲乘長日勸春耕。
京師觀音院新堂
作者：曾鞏
朝代：宋

九衢言語亂人耳，三市塵沙瞇人目。
猿狙未慣裹章綬，魚鳥寧忘慕谿谷。
恨無棲宿在清曠，欲弄潺湲愈煩燠。
道人誰氏斥佳境，决漢披霄敞華屋。
駢羅嶷嶷三秀石，叢迸娟娟兩修竹。
雲蒸雨泄被巖壑，海倒河垂動林麓。
頓驚俯仰遠囂濁，豈直形骸擺羈束。
解衣堅坐暝忘返，飲水清談心亦足。
丈夫壯志須坦蕩，曲士陰機謾翻覆。
青鞋赤舄偶然爾，安用區區巧追逐。
人情
作者：曾鞏
朝代：宋

人情當面蔽山丘，誰可論心向白頭。
天祿閣非真學士，玉麟符是假諸侯。
詩書落落成孤論，耕釣依依憶舊遊。
早晚抽簪江海去，笑將風月上扁舟。
仁宗皇帝挽詞三首·其一
作者：曾鞏
朝代：宋

納諫終無牾，知人久更明。
恩波通四海，壽域載群生。
異俗衣裳會，諸儒雅頌聲。
威靈空想象，盛德詎能名。
仁宗皇帝挽詞三首·其三
作者：曾鞏
朝代：宋

滄海難回日，青雲如送春。
服喪三月遍，遏樂四夷均。
感格英靈在，褒揚大號新。
依然社稷計，王業付真人。
仁宗皇帝挽詞三首·其二
作者：曾鞏
朝代：宋

日轉歸人外，天移入畫中。
冕旒餘澤在，驚蹕舊儀空。
卜宅三川繞，方喪萬里通。
初寒石門路，松檜颯悲風。
仁風廳
作者：曾鞏
朝代：宋

凜凜風生寄此堂，塵埃消盡興何長。
朱絲鼓舞逢千載，白羽吹揚慰一方。
已散浮雲滄海上，更飛霖雨泰山傍。
誰知萬物心焦日，獨對松筠四座凉。
代書寄趙宏
作者：曾鞏
朝代：宋

憶承昨歲致書召，遂入江城同一笑。
羸奴小馬君所借，出犯朝寒鞅頻掉。
從來萬事固已拙，況乃病敦顔不少。
去隨衆後已自枉，更苦世情非可料。
一心耿耿浪誠直，百口幡幡競訶誚。
獨君踴躍於我顧，譬於真玉火空燒。
別來未幾歲云換，楊柳得春還窈窕。
東溪最好水已淥，桃李萬株紅白照。
當時病卧不能出，日倚東風想同調。
逡巡紅白委地休，新葉可書陰可釣。
君持使傳入南師，忽領貔貅過蓬藋。
僧堂取酒就君飲，不覺乘歡盞頻釂。
屋西明月過簾白，簾角有時飛熠燿。
明聞鉦鼓催軍發，共上高樓看旗旐。
日高行忽又別君，從此閉門誰可嘯。
秋風已盡始得書，喜聽車輪返窮徼。
身欲追隨病未能，目斷珊瑚遮海嶠。
是時肺氣壯更惡，日以沉冥憂不療。
豈其艱苦天所憫，晚節幸值巫彭妙。
放心已保性命在，握手猶驚骨骸峭。
今年霜霰雖未重，室冷尚無薪可燎。
一畝酸寒豈易言，局促不殊魚在罩。
勞君書札數問訊，深愧薄材無象肖。
君心卓犖衆未識，安得辨口聞廊廟。
以白山茶寄吳仲庶見貺佳篇依韵和酬
作者：曾鞏
朝代：宋

山茶純白是天真，筠籠封題摘尚新。
秀色未饒三谷雪，清香先得五峰春。
瓊花散漫情終蕩，玉蕊蕭條迹更塵。
遠寄一枝隨驛使，欲分芳種恨無因。
伯常少留別業寄詩索酒因以奉報
作者：曾鞏
朝代：宋

未擁雙騶謁漢庭，暫留車馬憩林坰。
多情置驛邀佳客，好事磨鉛勘舊經。
芳草連門三徑遠，朝雲臨幌數峰青。
春醪有禁無繇寄，誰爲江潭訪獨醒。
依韵和酬提刑都官寒食阻風見寄
作者：曾鞏
朝代：宋

畫舡齊泊倚青山，正值春風阻往還。
江作鼓鼙聲浩渺，樹爲城障綠回環。
幽花婀娜偏當眼，啼鳥交加亦解顔。
使者文章工不淺，盡將模寫寄柴關。
侯荆
作者：曾鞏
朝代：宋

侯嬴夷門白髪翁，荆軻易水奇節士。
偶邀禮數車上足，暫飽腥羶館中侈。
師迴拔劍不顧生，酒酣拂衣亦送死。
磊落高賢勿笑今，豢養傾人久如此。
促促爲物役
作者：曾鞏
朝代：宋

促促爲物役，區區迫世情。
但嗟束縛急，未覺章綬榮。
奈此兩鬢白，顧無一廛耕。
所求亦云幾，脫粟與藜羹。
僧正倚大師庵居
作者：曾鞏
朝代：宋

蘭裓方袍振錫回，結茅蕭寺遠塵埃。
五峰日破朝雲出，三谷花浮澗水來。
風散異香禪榻靜，鳥窺清唄法筵開。
因過舊國枌榆地，松麈高談喜暫陪。
元沙院
作者：曾鞏
朝代：宋

昇山南下一峰高，上盡層軒未厭勞。
際海煙雲常慘淡，大寒松竹更蕭騷。
經臺日永銷香篆，談席風生落麈毛。
我亦有心從自得，琉璃瓶水照秋毫。
八月二十九日小飲
作者：曾鞏
朝代：宋

陰陽在天地，鼓吹猶橐籥。
煩蒸翕已盡，灝氣乃浮薄。
群山翠相抱，塵靄如洗濯。
川源亦虛徹，派別歸衆壑。
囂音滅蛙蚓，勁意動鵰鶚。
蠅蚊自不容，雖有類鉗縛。
驅之舊苦衆，忽去寧匪樂。
俯仰自醒然，意適忘體瘼。
天運雖已晏，生物固未剝。
薑芋圃可掘，禾黍田始穫。
脫苞紫栗迸，透葉紅梨渥。
幽花媚清景，鮮叢耀新萼。
西風動孤格，露曉愈修擢。
能終犯寒沍，詎可忽纖弱。
况當九日近，家釀成已昨。
溫顔几杖適，弱質衣冠恪。
閨門自可會，非必千里約。
箏匏出人指，邐迤奮宮角。
初嚴小人獻，終拜長者酢。
清言喜自洽，細故憂可略。
幸無職事顧，况荷租賦薄。
讀書有休暇，得醉且吟噱。
兵間
作者：曾鞏
朝代：宋

大義缺絕久未圖，小人輕險何不至。
世上固自有百爲，兵間乃獨求一試。
趙括敢將亦已危，李平請守那復議。
吁嗟忍易萬人生，冀幸將徼一身利。
再賦喜雪
作者：曾鞏
朝代：宋

六花飛舞勢蹁躚，點綴寒林態更妍。
山險龍蛇盤鳥道，野平江海變畬田。
人狂奔月非關夜，馬健乘雲別有天。
况值白羊新酒熟，可能相就慶豐年。
冬夜即事
作者：曾鞏
朝代：宋

印奩封罷閣鈴閑，喜有秋毫免素餐。
市粟易求倉廩實，邑尨無警里閭安。
香清一榻氍毹暖，月淡千門霿凇寒。
聞說豐年從此始，更回籠燭卷簾看。
冬暮感懷
作者：曾鞏
朝代：宋

荒山未有雪，野水不見冰。
一臘今已半，浮陽壯猶矜。
奈至一歲除，未有嚴氣升。
坐思崆峒間，負雪山千層。
雖受栗冽僵，愈此穢濁蒸。
感激崑崙祇，一氣吹丘陵。
炎埃滅無遺，古色萬里興。
我病一洗濯，懷抱失所憎。
因思大羽獵，屬車上崚嶒。
六軍騎皆駿，爭先雪中登。
天時傾人意，踴躍士氣增。
大義雖不殺，四方懾兵稜。
今此效安在，東南塞猶乘。
將帥色凋槁，蚍蜉勢趫騰。
慘錯天運內，止戈信誰能。
冬曉書懷
作者：曾鞏
朝代：宋

群鷄啁哳天始明，東方吐日霜尚冰。
長簾高褰掃落葉，短杌背立吹殘燈。
昔時氣銳過奔浪，今日病減真無蠅。
南箕翻翻世所效，白璧皎皎誰非憎。
屠龍破産習已妄，畫蛇著足棄未能。
不容當時孔何病，更譽衆列顔非朋。
坐知天下書最樂，心縱塵土酒可憑。
莫過二事賢且聖，胡不學外常騰騰。
冬望
作者：曾鞏
朝代：宋

霜餘荆吳倚天山，鐵色萬仞光鋩開。
麻姑最秀插東極，一峰挺立高嵬嵬。
我生智出豪俊下，遠迹久此安蒿萊。
譬如驊騮踏天路，六轡豈議收駑駘。
巔崖初冬未冰雪，蘚花入履思莫裁。
長松夾樹蓋十里，蒼顔毅氣不可迴。
浮雲柳絮誰汝礙，欲往自尼誠愚哉。
南窗聖賢有遺文，滿簡字字傾琪瑰。
旁搜遠探得戶牖，入見奧阼何雄魁。
日令我意失枯槁，水之灌養源源來。
千年大說沒荒冗，義路寸土誰能培。
嗟予計真不自料，欲挽白日之西頹。
嘗聞古者禹稱智，過門不暇慈其孩。
况今尪人冒壯任，力蹶豈更餘纖埃。
龍潭瀑布入胸臆，嘆息但謝宗與雷。
著書豈即遽有補，天下自古無能才。
凝香齋
作者：曾鞏
朝代：宋

每覺西齋景最幽，不知官是古諸侯。
一尊風月身無事，千里耕桑歲有秋。
雲水醒心鳴好鳥，玉沙清耳漱寒流。
沉烟細細臨黄卷，疑在香爐最上頭。
出郊
作者：曾鞏
朝代：宋

葛葉催耕二月時，斜橋曲岸馬行遲。
家家賣酒清明近，紅白花開一兩枝。
刁景純挽歌詞二章·其一
作者：曾鞏
朝代：宋

史觀郎闈得謝歸，桓桓筋力未全衰。
園林笑傲笙歌擁，山水追尋几杖隨。
尺牘百封虛有意，文章十帙更傳誰。
餘花自出藏春塢，一點青燈照繐帷。
刁景純挽歌詞二章·其二
作者：曾鞏
朝代：宋

八十登高步更輕，殷勤愛客是平生。
能臨緩急敦風誼，不向炎凉逐世情。
北岳雲烟思抗志，東門冠蓋羨遺榮。
可憐昨日壺觴地，嗚咽唯聞薤露聲。
初冬道中
作者：曾鞏
朝代：宋

潦退蛟螭不可逃，溪潭清澈見秋毫。
欲霜日射西山赤，漸冷天騰北極高。
秀色更濃唯竹柏，孤根先動是蓬蒿。
感時一撫青萍嘆，馬踏西風氣自豪。
初夏有感
作者：曾鞏
朝代：宋

我從得病卧閭巷，三見夏物爭滋榮。
紅英紫萼逐風盡，高榦密葉還陰成。
山亭水館處處好，朱碧萬實相駢擎。
林烏梁燕各生子，翅羽已足爭飛騰。
雉鷄五色繡新翮，鷕鷕慕匹相隨鳴。
穴蜂露蝶亦有類，欻往復聚何翾輕。
箔蠶滿室事方盛，繭綴下上如連星。
麥芒秧穎錯雜出，高壠大澤填黄青。
物從草木及蟲鳥，無一不自盈其情。
嗟我獨病不如彼，胸氣卧立常怦怦。
筋酸骨楚頭目眩，强食豈得肌膚盈。
我身今雖落衆後，我志素欲希軻卿。
十年萬事常坎壈，奔走未足供藜羹。
愁勤未老鬢先白，多學只自爲身兵。
自然感疾憊形體，後日雖復應伶俜。
非同世俗顧顔色，所慕少壯成功名。
但令命在尚可勉，屑細詎足傷吾平。
初發襄陽携家夜登峴山置酒
作者：曾鞏
朝代：宋

維舟沔南岸，置酒峴山堂。
入坐松雨濕，吹衣水風凉。
烟嶺火明滅，秋湍聲激揚。
乍釋塵垢累，况餘燈燭光。
羊公昔宴客，爲樂未遽央。
而我獨今夕，携家對壺觴。
頗適麋鹿性，頓驚清興長。
歸去任酩酊，詎期誇阿强。
到郡一年
作者：曾鞏
朝代：宋

薄材何幸擁朱軒，竊食東州已一年。
隴上雨餘看麥秀，桑間日永問蠶眠。
官名雖冗身無累，心事長閑地自偏。
祇恐再期官滿去，每來湖岸合留連。
劉景升祠
作者：曾鞏
朝代：宋

景升得二蒯，坐論勝凶殘。
正當喪亂時，能使憔悴寬。
繽紛多士至，肅穆萬里安。
能收衆材助，圖大信不難。
諸公龍鳳姿，有待久盤桓。
得一固足興，致之豈無端。
乃獨采樗櫟，不知取椅檀。
蓋云器有極，在理良足嘆。
北園會客不飲
作者：曾鞏
朝代：宋

畫橋南北水西東，高下花枝綠間紅。
殢得春風人盡醉，獨醒誰似白頭翁。
北歸三首·其一
作者：曾鞏
朝代：宋

終日思歸今日歸，著鞭鞭馬尚嫌遲。
曲臺殿裏官雖冷，須勝天涯海角時。
北歸三首·其三
作者：曾鞏
朝代：宋

江海多年似轉蓬，白頭歸拜未央宮。
堵牆學士驚相問，何處塵埃瘦老翁。
北歸三首·其二
作者：曾鞏
朝代：宋

拜捧恩書喜滿顔，馬蹄遥望斗杓還。
從今步步行平地，出得千山與萬山。
北池小會
作者：曾鞏
朝代：宋

笑語從容酒慢巡，笙歌隨賞北池春。
波間鏤檻花迷眼，沙際朱橋柳拂人。
金縷暗移泉溜急，銀簧相合鳥聲新。
幸時無事須行樂，物外乾坤一點塵。
北渚亭
作者：曾鞏
朝代：宋

四楹虛徹地無鄰，斷送孤高與使君。
午夜坐臨滄海日，半天吟看泰山雲。
青徐氣接川原秀，常碣風連草木薰。
莫笑一樽留戀久，下階塵土便紛紛。
北渚亭雨中
作者：曾鞏
朝代：宋

振衣已出塵土外，卷箔更當風雨間。
泉聲漸落石溝澗，雲氣迥壓金輿山。
寒沙漠漠鳥飛去，野路悠悠人自還。
耕桑千里正無事，况有樽酒聊開顔。
北湖
作者：曾鞏
朝代：宋

常時泛西湖，已覺烟水永。
北堤復誰開，長涵一川靜。
久幽繇地偏，跬步人迹屏。
我初得之喜，指顧闢榛梗。
種花延妙香，插柳待清影。
飛梁通兩涯，結宇臨四境。
包羅盡高卑，開拓極壬丙。
灑然塵滓消，恍爾心目醒。
興物振滯淹，如人出奇穎。
日携二三子，杖屨屢觀省。
念時方有爲，衆智各馳騁。
獨此得逍遥，固知拙者幸。
北風
作者：曾鞏
朝代：宋

北風動地江翻天，我坐極浦維空船。
浮雲冥冥下無日，老樹自擺相樛纏。
薰琴空聞不可見，應已久絕朱絲弦。
遂令陰飆自回斡，安得歲物無疵愆。
江頭酒賤且就醉，勿復著口問陶甄。
千丈巖瀑布
作者：曾鞏
朝代：宋

玉虬垂處雪花翻，四季雷聲六月寒。
憑檻未窮千丈勢，請從巖下舉頭看。
半山亭
作者：曾鞏
朝代：宋

樹杪蒼崖路屈盤，半崖亭榭午猶寒。
平時舉眼看山處，到此憑欄直下看。
南湖行二首·其一
作者：曾鞏
朝代：宋

二月南湖春雨多，春風蕩漾吹湖波。
著紅少年里中出，百金市上裁輕羅。
插花步步行看影，手中掉旅唱吳歌。
放船縱櫂鼓聲促，蛟龍擘水爭馳逐。
倏親忽遠誰可追，朝在西城暮南溪。
奪標得雋唯恐遲，雷轟電激使人迷。
紅簾彩舫觀者多，美人坐上揚雙蛾。
斷瓶取酒飲如水，盤中白筍兼青螺。
生長江湖樂卑濕，不信中州天氣和。
南湖行二首·其二
作者：曾鞏
朝代：宋

東南溪水來何長，若耶清明宜靚妝。
南湖一吸三百里，古人已疑行鏡裏。
春風來吹不生波，秀壁如奩四邊起。
蒲芽荇蔓自相依，躑躅夭桃開滿枝。
求群白鳥映沙去，接翼黄鸝穿樹飛。
我坐荒城苦卑濕，春至花開曾未知。
蕩槳如從武陵入，千花百草使人迷。
山回水轉不知遠，手中紅螺豈須勸。
輕舟短楫此溪人，相要水上亦湔裙。
家住橫塘散時晚，分明笑語隔溪聞。
南源莊
作者：曾鞏
朝代：宋

床上不廢看青山，門前便踏南澗路。
繞牆頓失車馬喧，岸幘日得滄洲趣。
嘗嗟秋蓬轉，未有茅屋據。
對此耳目新，始覺精爽聚。
滄溟未可泛舟入，雁蕩誰能胝足去。
醫閭在夷蠻，羅浮苦煙霧。
子真自愛谷口家，孔丘老亦洙泗住。
吾能放意遊八極，此興久與前賢附。
悄然怪我思慮深，已欲摧倒聞猿樹。
眼前了了破青坂，屈椽小棟隨時具。
野柔川深春事來，筍鞋瞑戛青雲步。
秫田試犢耕早風，茗圃分籃摘宵露。
竹林掃月散絺葛，雪艇搜溪出魴鱮。
帽塵便可臨水濯，里鬥何妨閉門拒。
介推母厭俗，久思顛崖住不顧。
梁鴻妻亦高，能快穿衣與藜茹。
成家儻已嫁諸妹，有立不憂吾弟孺。
攘攘天地間，萬類殊好惡。
歡合無一非，睽窮有百牾。
吾獨安能逐毛髪，飲泉食力從所慕。
南軒
作者：曾鞏
朝代：宋

木端青崖軒，慘淡寒日暮。
鳴鳩已安巢，飛鵲尚求樹。
物情限與奪，茲理奚以據。
諒知巧者勞，豈得違所賦。
久無胸中憂，頗識書上趣。
聖賢雖山丘，相望心或庶。
南軒竹
作者：曾鞏
朝代：宋

密竹娟娟數十莖，旱天蕭灑有高情。
風吹已送煩心醒，雨洗還供遠眼清。
新筍巧穿苔石去，碎陰微破粉牆生。
應須萬物冰霜後，來看琅玕色轉明。
厚卿子中使高麗
作者：曾鞏
朝代：宋

並使時推出衆材，異方迎拜六城開。
宣風直到東西部，仗節遥臨大小梅。
滄海路從三島去，玉山人到二星回。
黄金白㲲饒君用，銅器應餘寄我來。
去年久旱六月十三日入境得雨今年復旱得雨亦六月十三日也
作者：曾鞏
朝代：宋

去年六月焦原雨，入得東州第一朝。
今日看雲舊時節，又來農畔聽蕭蕭。
句·其一
作者：曾鞏
朝代：宋

濯殘暑氣朝來雨，助作秋聲夜半風。
句·其七
作者：曾鞏
朝代：宋

固知臭味非相類，其奈縈纏不自由。
句·其三
作者：曾鞏
朝代：宋

興亡兩丘土。
句·其二
作者：曾鞏
朝代：宋

荷花落日紅酣。
句·其五
作者：曾鞏
朝代：宋

曠然青霞抱，永矣白雲適。
句·其六
作者：曾鞏
朝代：宋
体裁：句

割蚌珠的皪。
句·其四
作者：曾鞏
朝代：宋

吟笑還孤永。
合醤作
作者：曾鞏
朝代：宋

孺人捨我亡，稚子未堪役。
家居拙經營，生理見侵迫。
海鹽從私求，厨麵自官得。
揀豆連數晨，汲泉候將夕。
調撓遵古書，煎熬需日力。
庶以具藜羹，故將供膾食。
豈有寄徑憂，提瓶無所適。
但慚著書非，覆瓿固其職。
和史館相公上元觀燈
作者：曾鞏
朝代：宋

九衢仙仗豫遊歸，寶燭星繁換夕暉。
傳醆未斜清禁月，散花還拂侍臣衣。
天香暗度金虬暖，宮扇雙開彩鳳飛。
法曲世人聽未足，却迎朱輦下端闈。
和孔平仲
作者：曾鞏
朝代：宋

園池方喜共追尋，正是槐榆夾路陰。
雙燭縱談樽酒綠，一枰銷日紙窗深。
波濤萬字驚人筆，塵土千鍾異俗心。
佳句從來知寡和，愧將沙礫報黄金。
和孔教授
作者：曾鞏
朝代：宋

治煩方喜衆材同，坐嘯南陽郡閣中。
几案有塵書檄簡，里閭無事稻粱豐。
衣冠濟濟歸儒學，俎豆詵詵得古風。
幸屈異能來助我，敢將顔色在蜚鴻。
和孫少述侯職方同燕席
作者：曾鞏
朝代：宋

兩翁頭白喜追陪，好事鈴齋燕席開。
臘在未消盈尺雪，春歸先放一枝梅。
况無庭下書投缿，更盡筵中酒滿杯。
周召二南皆絕唱，抑揚賡和愧非材。
和張伯常峴山亭晚起元韵
作者：曾鞏
朝代：宋

揮手紅塵意浩然，夙興招客與扳聯。
烟雲秀發春前地，草木清含雪後天。
已卜耕桑臨富水，暫拋魚鳥去伊川。
更追羊杜經行樂，况有風騷是謫仙。
和張伯常自郢中將及敝境先寄長句
作者：曾鞏
朝代：宋

拔薤威名高外服，握蘭風力冠中臺。
好音忽有雙魚至，喜氣遥知五馬來。
梨顆玉腴含雨重，菊房金粉傍寒開。
池邊且欲留同醉，思拙難酬白雪才。
和御製上元觀燈
作者：曾鞏
朝代：宋

翠幰霓旌夾露臺，夜凉宮扇月中開。
龍銜燭抱金門出，鰲負山趨玉座來。
碭極戲添夷客喜，柏梁篇較從臣材。
共知天意同民樂，願奏君王萬壽杯。
和章友直城東春日
作者：曾鞏
朝代：宋

東流抱孤城，雨洗見春色。
風吹百草根，道路千里碧。
莫盡溪漫漫，波瀾散無迹。
遥林缺見山，冉冉蒼藹積。
沙禽有遺蹤，文字不可識。
青松對桃李，桃紅李花白。
紅白勢方競，青青守岩側。
君意無不諧，研談欲俱得。
賦詩多所陳，炳若觀龜坼。
城東不待到，衆物已歷歷。
和貢甫送元考元考不至
作者：曾鞏
朝代：宋

蓬山有行客，欲上北城舟。
學問本閎博，言談非謬悠。
嘗陳帝王略，得試紫雲樓。
一時驚豪捷，况復富春秋。
朋遊所欣附，爭欲致綢繆。
承明動鄉思，歲久道苦修。
忽懷淄川組，夙昔願始酬。
出餞集儔侶，清歡期少留。
酒闌竟不至，睠睠久臨流。
微我獨有咎，此詩聊可求。
和趙宮保別杭州
作者：曾鞏
朝代：宋

紞鼓留公豈是催，湖山得意且徘徊。
更應準擬須乘興，范蠡扁舟去却來。
和邵資政
作者：曾鞏
朝代：宋

拂衣久欲求三徑，竊食聊須把一麾。
世路賤貧從所好，老年胸臆固無奇。
樊籠偶得滄洲趣，蕪纇難酬白雪辭。
督府繇來恩禮厚，每容商也與言詩。
和鄭微之
作者：曾鞏
朝代：宋

故人容下榻，清宴得傳杯。
地秀偏宜竹，天寒未見梅。
雲林千嶂出，烟艇一帆開。
且醉休言別，歸期信召催。
和酬孫少述
作者：曾鞏
朝代：宋

自信簞瓢樂，寧羞猿鶴驚。
論高知峻節，交淡見純誠。
自昔心無間，相逢眼更明。
何當薦有道，坐想軟輪迎。
和酬王平甫道中見寄
作者：曾鞏
朝代：宋

安危魁柄倚誰操，斂笏千官拱赭袍。
能有本根持國論，豈須毫髮間戎韜。
征求藉藉人多困，羈旅皇皇我亦勞。
棲宿與君何計得，半生飄蕩似風毛。
和酬趙宮保致政言懷二首·其一
作者：曾鞏
朝代：宋

讜論危言望素隆，獨於聲利性偏慵。
龍樓調護官雖寵，鳩杖躋攀興已濃。
不變松篁心轉勁，無邊江海量兼容。
磻溪縱老寧閒得，會爲蒼生起更重。
和酬趙宮保致政言懷二首·其二
作者：曾鞏
朝代：宋

愛國憂民有古風，米鹽親省尚嫌慵。
衮衣天上歸何晚，霖雨人間望正濃。
三少官儀雖赫赫，五湖心事肯容容。
角巾藜杖經行處，知在雲山第幾重。
和陳郎中
作者：曾鞏
朝代：宋

材薄安時甘寂寞，身閑乘興喜登臨。
每尋香草牽狂思，曾向幽蘭費苦吟。
明月幾人非按劍，高山從古少知音。
數篇清絕賡歌意，默見馮唐異俗心。
咏史二首·其一
作者：曾鞏
朝代：宋

京室天下歸，飛甍無餘地。
國士憂社稷，塗人養聲利。
貴賤競一時，峨冠各鱗次。
子龍獨幽遠，聘召漠無意。
咏史二首·其一
作者：曾鞏
朝代：宋

仲尼一旅人，吳楚據南面。
不知千載下，究竟誰貴賤。
咏史二首·其二
作者：曾鞏
朝代：宋

子雲無由歸，俯首天祿閣。
君平獨西南，抗顔觀寥廓。
無猜到沉冥，有故驚寂寞。
用心豈必殊，拘肆事終各。
咏史二首·其二
作者：曾鞏
朝代：宋

賜也相國尊，子思終不慕。
乃知古今士，輕重復內顧。
咏柳
作者：曾鞏
朝代：宋

亂條猶未變初黄，倚得東風勢便狂。
解把飛花蒙日月，不知天地有清霜。
咏雪
作者：曾鞏
朝代：宋

北風蕭蕭鳴且歇，短日悠悠生復滅。
朝含滄海滿天雲，暮斷行人千里雪。
初通壑谷氣先冷，漸蔽郊原路疑絕。
併包華夷德豈薄，改造乾坤事尤譎。
驅除已與塵滓隔，濯溉終令枯槁悅。
相持始信竹柏勁，易敗可嗟萑葦折。
垂條巧綴如自愛，眢井隨形呀且缺。
飛檐䡾䡾駕長浪，巨壁林林倚精鐵。
弊衣或有骭猶凍，荒宴誰能耳偏熱。
壯夫撫劍生銳氣，志士扃門養高節。
已開襟胸絕煩憒，更足溝塍慰空竭。
雖無酒醴發嘲笑，亦有詩謠恣搜抉。
新陽彷彿送鑱鑿，舊徑參差分曲折。
留當屐齒印崖石，徙倚長松看寥泬。
咏雪
作者：曾鞏
朝代：宋

嚴嚴層冰塞川澤，洶洶北風鳴木石。
黄雲半夜滿千里，大雪平明深一尺。
兩儀混合去纖間，萬類韜藏絕塵迹。
蛟龍岌起抱巒岡，江海橫奔控阡陌。
野林縹緲苦難狀，庭樹鮮妍疑可摘。
開門更覺山市靜，散帙偏宜紙窗白。
精光蕩射遍巖谷，氣象崢嶸見松柏。
少年登望就臺觀，壯士衡凌向砂磧。
饑鼯嗥卧伏牙爪，獵隼飛挐矜羽翮。
茅簷客聚滿幽缶，桑徑人行沒雙屐。
高堂暖熱厭羅綺，環堵蕭條尚絺綌。
何當仰見白日照，坐看先從沙際釋。
漸涵溝畎兆豐富，洗濯閭閻消瘴疫。
便乘東北生氣起，自駕疲牛理墝塉。
喜二弟侍親將至
作者：曾鞏
朝代：宋

嗟予懷抱徒蠢蠢，二弟胸中何落落。
政如魯衛各馳騁，文似機雲飽磨琢。
坐曹風義動江淮，爲縣聲名到京洛。
鴻雁峨峨並羽儀，棠棣韡韡聯跗鄂。
我於兩處抱饑渴，恨寄一官如束縛。
周南留滯勿復論，平陸可來無厭數。
慈親况不倦行役，官長幸復寬期約。
似聞笑語已仿佛，想見追隨先踴躍。
共眠布被取溫暖，同舉菜羹甘淡薄。
山花得折隨好醜，村酒可醉無清濁。
屈伸有命更勿疑，細故偶然皆可略。
春風爲子送帆檣，速放船頭來此泊。
喜寒
作者：曾鞏
朝代：宋

純陽四時行，無復氣節勁。
日火相吐吞，乾離力還併。
玄冥失所安，恇怯擅操柄。
我行東南野，憒憒若酣醟。
喜逢青林長，葉蔓可韜映。
正嗟天之高，玉色萬里凈。
忽驚西山雲，毫末生一鏡。
須臾油然合，點滴飛雨迸。
颼颼漸相扶，霶霈一何盛。
積陰類潜師，形勢久已偵。
乘時出幽墟，奮發精爽競。
亙天逐炎官，顓面修火令。
威加乾坤從，冽冽氣貌正。
人無焦煩憂，冰釋天下病。
豈須雪包林，已壓朱鳥橫。
南方天精兵，瘴濕災可屏。
爭難奪刀殳，發巧搜壍阱。
收功當在今，殺伐順天正。
况云麰麥祥，已覺閭里慶。
高歌叩吾轅，上頌天子聖。
喜晴
作者：曾鞏
朝代：宋

天晴萬里無纖風，江平水面磨青銅。
光華逸發萬物上，精氣敻與扶桑通。
我行江漢道苦惡，十步九折遺西東。
况遭積雨駕高浪，沙翻石走相撞舂。
操舟衆工立噤㾕，濕櫓鑽火磨星紅。
荒蹊成潴尺寸礙，永日四望無人蹤。
一時得意數蛙黽，鳴躍振踞泥塗中。
陰消陽勝有先兆，宇宙丹翠含沖融。
今晨霾曀一掃蕩，羲和徐行驅六龍。
眼明意豁萬事快，預喜來年麰麥豐。
喜晴赴田中
作者：曾鞏
朝代：宋

自愁雨破西嶺出，只看水緣南澗生。
青天忽從樹杪見，白日漸向谷中明。
豳公滌場不可失，陶令負禾須自行。
歸時小榼搊亦滿，固有阿連相伴傾。
喜雨
作者：曾鞏
朝代：宋

偶徇一官偷祿計，便懷千里長人憂。
桑間舉箔蠶初繭，隴上揮鐮麥已秋。
更喜風雷生北極，頓驅雲雨出靈湫。
從今菽粟非虛禱，會見甌窶果滿篝。
喜雪二首·其一
作者：曾鞏
朝代：宋

欲休還舞任風吹，斷續繁雲作陣隨。
已塞茅蹊人起晚，更迷沙渚鳥飛遲。
混同天地歸無迹，潤色山川入有爲。
太守不辭留客醉，豐年佳兆可前知。
喜雪二首·其二
作者：曾鞏
朝代：宋

雜雨零初急，因風灑更狂。
英華傾月窟，光氣瀉天潢。
宛轉花飛密，紆餘舞態長。
化材隨大小，成器任圓方。
秀已滋山國，清尤助水鄉。
色嚴齊上下，明盛析毫芒。
潤屋情誇誕，埋輪興激昂。
收功歸澤物，全德在包荒。
預喜倉箱富，潛知海嶽康。
蕭晨迎賀客，歌吹趣傳觴。
嘆嗟
作者：曾鞏
朝代：宋

夜嘆不爲絺綌單，晝嗟不爲薇蕨少。
天弓不肯射胡星，欃槍久已躔朱鳥。
徐揚復憂羽蟲孽，襄漢正病昭回杳。
力能懷畏未足憂，憂在北極群陰繞。
嘗新茶
作者：曾鞏
朝代：宋

麥粒收來品絕倫，葵花製出樣爭新。
一杯永日醒雙眼，草木英華信有神。
地動
作者：曾鞏
朝代：宋

吾聞元氣判爲二，升降相輔非相傷。
今者無端越疆畔，陰氣焰焰侵於陽。
陽收剛明避其勢，陰負捷勝尤倡佯。
地乘是氣亢於下，震蕩裂拆乖其常。
齊秦晉代及荆楚，千百其堵崩連牆。
隆丘桀屋不自定，翩若猛吹摇旌幢。
生民洶洶避無所，如寄厥命於湖江。
有聲四出嘻可怕，誰擊萬鼓何雷硠。
陰爲氣靜乃如此，天意昧密寧能詳。
或云蠻夷尚侵軼，已事豈必垂災祥。
意者邪臣有專恣，氣象翕翕難爲當。
據經若此非臆决，皎如秋日浮清霜。
祖宗威靈陛下聖，安得直語聞明堂。
朝廷肅穆法度治，豈用懔懔憂胡羌。
垓下
作者：曾鞏
朝代：宋

三傑同歸漢道興，拔山餘力爾徒矜。
泫然垓下真兒女，不悟當從一范增。
城南二首·其一
作者：曾鞏
朝代：宋

雨過橫塘水滿堤，亂山高下路東西。
一番桃李花開盡，惟有青青草色齊。
城南二首·其二
作者：曾鞏
朝代：宋

水滿橫塘雨過時，一番紅影雜花飛。
送春無限情惆悵，身在天涯未得歸。
壽聖院昌山主靜軒
作者：曾鞏
朝代：宋

一峰瀟灑背成陰，碧瓦新堂地布金。
花落禪衣松砌冷，日臨經帙紙窗深。
幽棲鳥得林中樂，燕坐人存世外心。
應似白蓮香火社，不妨籃轝客追尋。